Perluas ruang pandang dan fikir mahasiswa

Tempoh 14 minggu pengajaran dan pembelajaran dalam sistem pengajian di kolej dan universiti, pastinya telah difahami jelas oleh mahasiswa.Dalam tempoh berkenaan, takwim akademik lazimnya akan dibahagikan pula dengan cuti pertengahan semester. Diikuti pula dengan minggu pembelajaran selama seminggu dan peperiksaan akhir yang mungkin mengambil masa antara dua hingga tiga minggu.Tempoh 14 minggu itu akan menyaksikan fasa ‘bulan madu’, fasa tenang, fasa sibuk, fasa tekanan dan kemurungan dalam pelbagai sisi berbeza mahasiswa.Fasa sibuk dengan tugasan, projek lapangan, pembentangan mahupun ujian pelbagai kursus yang diikuti, menjadikan pelajar lebih peka kepada tarikh akhir atau 'deadline' atau pematuhan terhadap tarikh-tarikh utama.Ia turut menjadi penanda aras kepada komitmen, displin dan keupayaan mengurus masa individu. Selain semangat kerjasama dan kepimpinan atau kepengikutan dalam kumpulan ketika menjalankan tugas.Minggu-minggu akhir perkuliahan, adalah antara tempoh puncak kesibukan. Bukan sahaja dalam kalangan mahasiswa, malah pensyarah juga memerlukan tumpuan masa membimbing projek akhir, menyemak tugasan dan memberikan penilaian berterusan.Dalam masa sama masih perlu menyelesaikan sesi pengajaran dan pembelajaran, aktiviti penyelidikan dan penulisan, disamping dokumentasi pelbagai dokumen berkaitan pengajaran dan pembelajaran.

PROGRAM MENTORING MEREDAKAN TEKANAN DAN KEMURUNGANProgram Mentoring melibatkan mentor (pensyarah) dan menti (mahasiswa) di Universiti Islam Selangor (UIS) yang telah diperkenalkan sejak 16 tahun lalu, terus diperkasakan bagi membantu pelajar menghadapi pelbagai suasana kampus.Matlamat utama diadakan aktiviti Mentoring itu adalah untuk mewujudkan saluran perhubungan bagi membolehkan menti merujuk sebarang masalah khususnya dalam hal pencapaian akademik, pembentukan sahsiah serta pemilihan kerjaya.Namun, ia tidak terikat dengan perbincangan secara formal, malah boleh dilaksanakan dengan pelbagai kaedah yang difikirkan wajar oleh mentor.Menyedari bahawa pelajar memerlukan satu sistem sokongan tidak formal dan perlu ‘didekati’ dengan cara yang lebih berhemah, Unit Rundingcara dan Kerjaya (URK),, bawah seliaan Bahagian Hal Ehwal Pelajar, memberikan ruang dan kepercayaan kepada mentor yang dilantik; seumpama keluarga angkat bagi menyantuni sekumpulan menti yang telah diagih-agihkan mengikut jumlah pelajar dalam setiap fakulti di UIS.Aktiviti separa ilmiah seperti program-porgram motivasi, ‘Quran Hours’ dan pelbagai program anjuran fakulti dan universiti turut diambil kira sebagai merit program mentoring.Aktiviti riadah pula seperti berkayak, kembara (hiking), larian (fun-run), bowling dan ‘makan-makan’ barbeque bersama adalah antara yang sering dijalankan dan mendapat sambutan baik.Walaupun kelihatan seperti aktiviti biasa, namun sesi itu membuka ruang berkongsi emosi, bertukar idea, menghargai rakan, yakin diri dan pembentukan sahsiah yang baik dapat dibina secara langsung.Kemeriahan pelbagai aktiviti mentoring itu juga menghidupkan kembali suasana meriah dalam kampus selepas dua tahun kebanyakan aktiviti pelajar dan persatuan turut dijalankan secara dalam talian.LUASKAN RUANG PANDANG DAN FIKIRBagi kebanyakan mentor di Fakulti Pengurusan dan Muamalah, UIS, aktiviti mentoring juga dijalankan secara berkelompok. Suasana ini menambah rasa kebersamaan dan meluaskan jaringan kerjasama mentor dan menti.Berinteraksi dengan rakan menti yang berbeza program pengajian turut membolehkan ruang pandang dan fikir mereka secara lebih interaktif.Baru-baru ini misalnya, gabungan lima orang mentor telah membawa 35 orang menti meneroka suasana di Dusun Suku Abad di Shah Alam, Selangor.Kumpulan menti ini telah didedahkan dengan tiga modul yang dirancang meliputi modul membakar lemang, memancing dan memanah.Menti ‘dibawa lari’ seketika dari memikirkan urusan akademik dan meninggalkan sementara pelbagai tugasan ilmiah.Survival hidup yang asas, mendedahkan menti dengan pelbagai cara hidup di kampung untuk mendapatkan bekalan makanan. Bermula dengan mencari buluh untuk memancing, mendapatkan cacing sebagai umpan sebelum teknik yang betul memancing ikan kolam ditunjuk ajar.Menti turut diberikan peluang menebang dan memotong buloh yang sesuai untuk membuat lemang. Malah proses membersih buloh, mengait kelapa, mengkukur kelapa dan memerah santan secara tradisional turut dilaksanakan secara praktikal.Sudah pasti ini suatu pengalaman yang tidak semua pelajar universiti dapat lalui kerana lokasi dan latar belakang hidup yang berbeza.Selain menyeronokkan, aktiviti seumpama itu membolehkan pelajar merenung dan berfikir solusi jika keadaan hidup perlu berubah kesan suasana ekonomi yang kurang menentu. Survival hidup tetap perlu diteruskan. Kemahiran menjalani hidup yang asas, membolehkan proses muhasabah diri berlaku secara langsung.

Mencerna akal fikir, mengakui dan mensyukuri nikmat hidup, rezeki daripada Allah SWT.Ketika inilah juga proses komunikasi dengan Allah, alam dan manusia terpampang jelas, berlaku nyata dalam kehidupan harian.Peranan mentor dalam menyantuni menti yang telah diamanahkan sangat penting dan memerlukan pendekatan yang berhemah.Melalui sistem itu juga akan membantu menti menghindari perasaan tertekan atau resah gelisah dengan pelbagai tugasan dan peperiksaan akhir yang bakal dilalui.Perspektif umum tentang kehidupan di kampus juga boleh digambarkan dengan lebih baik. Kehidupan mahasiswa sebenarnya perlu disulami dengan pelbagai aktiviti yang menyenangkan, malah bermanfaat untuk fasa hidup yang seterusnya.Mahasiswa tidak sekadar dididik dengan pelbagai kursus yang terkongkong dalam persekitaran dewan kuliah dan tutorial semata-mata.Bukan hanya memberikan tumpuan untuk skor kecemerlangan akademik yang bakal tertera dalam transkrip dan sijil semata-mata. Apatah lagi menjadi ‘ulat buku’ yang menafikan keperluan bersosial dan menyerlahkan potensi diri.Mungkin inilah gambaran kurang tepat yang menjadi kebimbangan terhadap lepasan SPM yang kononnya tidak berminat untuk menyambung pengajian ke peringkat lebih tinggi.Hakikatnya, gabungan kebijaksanaan dalam sesuatu bidang ilmu perlu disertai dengan kemahiran khusus, kemahiran bersosial yang baik, ketrampilan diri yang menyenangkan dan kecekapan menjalankan tugas akan menjadi kriteria utama pemilihan modal insan dalam pelbagai industri dalam alam pekerjaan.

PENULIS RAHMAHTUNNISAH SAILIN merupakan Mentor/Pensyarah Jabatan Bahasa Inggeris dan Komunikasi, Fakulti Pengurusan dan Muamalah, Universiti Islam Selangor (UIS).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


RUU Perbekalan 2023 lulus di Dewan Rakyat

Rang Undang-undang (RUU) Perbekalan 2023 akhirnya diluluskan di peringkat dasar di Dewan Rakyat pada 9 Mac.RUU itu dibentang semula pada 24 Februari, selepas Bajet 2023 yang dibentang oleh kerajaan terdahulu pada 7 Oktober tahun lalu, tidak sempat diluluskan. Malah dibahas pun belum.Kali ini, bawah pentadbiran kerajaan perpaduan pimpinan Perdana Menteri ke-10 (PMX), RUU berkenaan dikenali sebagai Belanjawan 2023.Selepas lulus peringkat dasar, gelanggang perbahasan peringkat jawatankuasa pun dibuka.Seperti RUU yang sudah-sudah, Belanjawan 2023 juga cuba mengimbangi tuntutan sosioekonomi dengan kedudukan kewangan kerajaan dan cabaran semasa.Kata PMX, tahun ini fokus diberi kepada bidang yang dianggap terdesak dan perlu diperkasakan.Untuk itu, tidak boleh tidak, langkah yang sangat tegas dan berani perlu diambil.Seperti yang dijangka, Kementerian Pendidikan terus menerima peruntukan tertinggi.Ini dilihat agak sentimental memandangkan Datuk Seri Anwar Ibrahim pernah menyandang jawatan Menteri Pendidikan dari tahun 1986 hingga 1990.November lepas, beliau menolak kereta rasmi baharu dan sebarang pengubahsuaian di pejabat Perdana Menteri.Beliau dilapor menggunakan kereta Proton Perdana Limousine, dipercayai kali terakhir digunakan oleh Tun Dr. Mahathir Mohamad dari tahun 2018 hingga 2020.Namun lain pula ceritanya apabila melibatkan nasib anak bangsa dan tenaga pengajar.Peruntukan tinggi disediakan bagi memastikan infrastruktur dan kemudahan pembelajaran terbaik di semua sekolah.

Bangunan dan infrastruktur di 380 sekolah daif di Sabah dan Sarawak akan dinaik taraf.Bagi memastikan perolehan dapat disegerakan, kaedah perolehan khas digunakan.Selain itu, RM900 juta diperuntukkan bagi kerja menyelenggara kemudahan semua jenis sekolah.Baik sekolah kebangsaan, sekolah agama mahupun sekolah jenis kebangsaan Cina dan Tamil.'Segera' semacam telah menjadi ungkapan wajib yang lazim keluar daripada mulut PMX.Walaupun Belanjawan 2023 dibentangkan pada 24 Februari, Menteri Pendidikan pada bulan Januari lagi telah menyatakan komitmen memastikan penyelenggaraan 17 sekolah daif di seluruh negara dilaksanakan segera.Sejak dilantik menerajui Kementerian Pendidikan, Fadhlina Sidek terus-terusan turun ke lapangan dalam program lawatan ke sekolah.Kata beliau, siri lawatan itu diharap dapat mengeratkan hubungan dua hala antara pihak sekolah dengan KPM menerusi Pejabat Pendidikan Daerah masing-masing.Khususnya dalam memastikan kesejahteraan warga sekolah dapat dicapai.Namun apa yang kami pihak media perhatikan, dalam setiap lawatan ada sahaja peruntukan yang diumumkan.Menerusi libat urus dengan pihak sekolah, beliau mendapat maklumat secara langsung mengenai masalah yang mereka hadapi.

Kebanyakannya berdepan isu kerosakan struktur bangunan yang sudah usang.Turut diketengahkan, isu sampingan seperti kekurangan pekerja sehingga menyebabkan kerja penyelenggaraan tertangguh dan lewat.Dengan siri lawatan itu, keputusan berhubung penyelenggaraan dapat disegerakan dan status sekolah diubah daripada berstatus 'sakit' kepada ditender semula.Inisiatif ubah suai dan naik taraf sekolah daif ini sebenarnya hanyalah salah satu daripada Tujuh Teras Utama KPM Dalam Menerajui Sistem Pendidikan Negara.

Enam lagi teras ialah isu keciciran pembelajaran, kebajikan guru, komunikasi antara kementerian dengan sekolah, penekanan aspek karamah insaniah, isu kemiskinan multidimensi dan meningkatkan pendidikan digital.Bermula sesi persekolahan tahun ini, tiada sebarang kelas akademik akan diadakan pada minggu pertama.Pelajar dan guru sebaliknya diberi ruang untuk sesi suai kenal dan interaksi terlebih dahulu.Guru digalak meningkatkan nilai murni dan membiasakan pelajar dengan suasana pembelajaran yang baik.Pendekatan ABC iaitu 'anak baik dan cerdik' digunakan.Ringkasnya biar mereka baik dahulu, baru cerdik.Pendekatan ini sangat berbeza dengan amalan biasa yang sangat mengutamakan keputusan peperiksaan.Selain itu, pelajar daripada keluarga kurang mampu diberi kelonggaran hadir ke sekolah tanpa memakai seragam sekolah.Kelonggaran ini bertujuan meringankan beban ibu bapa, terutama mereka yang terkesan akibat banjir.Anak-anak mereka juga dibenarkan memakai kemeja-T dalam aktiviti kokurikulum atau badan beruniform.Pendek kata ibu bapa tidak perlu risau mengenai persiapan sekolahYang penting anak-anak dapat mengikuti pendidikan formal.Semoga lebih banyak inovasi dan pendekatan baharu diperkenalkan untuk menambah baik tahap pendidikan anak bangsa.

PENULIS BAKHTIAR EFFENDY MOHD DOM ialah Editor Kanan Berita Radio RTM.Ulasan ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Radio medium perdamaian antarabangsa

Radio dan Perdamaian. Tema yang ringkas, namun cukup kuat untuk meyakinkan bahawa radio sememangnya medium paling tepat untuk mengangkat agenda perdamaian nasional dan antarabangsa. Ternyata ia kesinambungan yang baik dan jelas dengan tema Hari Radio Sedunia pada tahun lalu iaitu ‘Radio dan Keyakinan’. Tanggal 13 Februari setiap tahun menjadi kebanggaan buat semua stesen radio dan seluruh warga kerjanya sebagai apresiasi peranan radio melalui pengiktirafan UNESCO dan Pertubuhan Bangsa-Bangsa Bersatu (PBB) bermula tahun 2012.Ketika media sosial menjadi paling akrab dengan majoriti khalayak umum dalam era semasa, dengan dipenuhi pelbagai kandungan yang mempromosikan buruk sangka, kebencian, adu domba, hingga membawa kemudaratan terhadap institusi keluarga, agama, masyarakat malah negara.Maka peranan radio sebagai medium yang berkredibiliti tidak wajar terbawa-bawa dengan kandungan media sosial yang bersifat 'kebudak-budakan', mempamerkan emosi peribadi dan kurang rasional atas dasar akaun milik peribadi yang tiada penapisan kendiri yang teliti dan berkredibiliti.Namun tidak juga dinafikan media sosial menjadi medium dan alternatif terbaik untuk membanyakkan saluran maklumat melalui ‘live’ perbincangan ilmiah para ahli akdemik, agamawan dan ruang niaga yang interaktif dan menghiburkan apabila ia disertai dengan tanggungjawab dan kefahaman etika yang jelas.KUASA DAN DINAMIKA RADIORadio, medium terawal di Malaysia kekal berpengaruh dan dinamik. Ketika akhbar dan majalah melalui fasa merudum sejak 10 tahun ke belakangan ini, radio terus mendominasi perhatian khalayak pendengar.Bukan sekadar menjadi teman perjalanan yang menghibur dan menyampaikan maklumat ketika pemanduan dengan penyampaian bersahaja, malah peranan radio kini menjadi lebih besar dan diyakini sebagai medium periklanan, perniagaan dan penjenamaan institusi korporat dan paling utama membawa dasar dan agenda kerajaan.Laporan terkini oleh  GfK Radio Audience Measurement Survey  Radio (RAM) yang diterbitkan pada November 2022 menunjukkan bahawa aras tertinggi untuk pendengar radio Malaysia mencapai seramai 97.2% individu di Semenanjung Malaysia bagi tahun 2022. Ia bersamaan dengan 21.6 juta pendengar secara mingguan.Jumlah ini menunjukkan terdapat peningkatan pendengar yang luar biasa iaitu sebanyak 300,000 orang pendengar berbanding kajian tinjauan sama pada tahun sebelumnya.Potensi ini sangat signifikan berkenaan pengaruh dan peranan radio yang besar ini. Apatah lagi dengan kejayaan Radio Televisyen Malaysia (RTM) menyempurnakan proses pendigitalan semua 35 stesen milik RTM pada tahun 2019. Dengan RTM Klik, kini para pendengar tidak perlu bergantung kepada frekuensi, apatah lagi lokasi tertentu bagi mendapatkan siaran.Malah, sejak ditemukan pada tahun 1895, radio telah menjadi medium yang mampu bersiaran ke seluruh dunia.Maka tidak hairanlah mengapa Penjajah Komunis dahulunya akan merampas radio dari rumah setiap penduduk kampung dan bandar.Mereka sangat bimbang maklumat dari kerajaan Tanah Melayu sampai kepada penduduk ketika itu. Namun dari saat itu, sebenarnya kuasa radio telah membuka mata dan telinga banyak pihak.Bermula sebagai agen anti komunis dan penjajah dengan maklumat daripada kerajaan kepada rakyat hinggalah membawa kepada kemerdekaan Tanah Melayu pada tahun 1957. Sehingga kini dinamika radio kian pesat dan berperanan penting dalam usaha mempromosikan perdamaian dan toleransi antarabangsa.

Keupayaan radio sebagai medium perdamaian dan toleransi kepada pendengar dari pelbagai latar belakang, agama dan budaya tidak dapat dinafikan.Selari dengan matlamat utama Kerajaan Perpaduan Malaysia yang mula dibentuk pada tahun lalu untuk mempromosikan malah bersungguh-sungguh mahukan perpaduan dan perdamaian menjadi teras agenda nasional dan antarabangsa.Pesanan khidmat masyarakat (PSA), kapsul, majalah radio, dokumentari, laporan khas dan pelbagai siri wacana ilmiah melalui bual bicara yang berkumandang adalah antara pengisian terbaik radio yang boleh dimanfaatkan oleh semua stesen radio tempatan.Penyampaian yang ringkas, objektif dan berkesan, pastinya dapat memberi impak kepada pendengar.Perkembangan pelbagai isu dalam dan luar negara melalui berita dan laporan khas dan perkongsian penyampai atau 'Dj talk' juga membolehkan maklumat yang objektif dan adil mengenai isu-isu sosial dan politik, membantu untuk menghapuskan prasangka dan kebimbangan yang mungkin wujud.Contoh semasa yang paling tular susulan provokasi melalui media sosial.  Semarak kemarahan umat Islam di seluruh negara menjadi tular angkara seorang pemimpin Britain bertindak membakar senaskah al-Quran.Ciri media sosial yang pantas, bersifat perkongsian pendek berserta gambar atau video yang disertai dengan emosi individu dengan mudah untuk dikongsi, komen tanpa batas juga 'like', menjadikan isu ini hangat dan tranding. Pengumuman rasional Perdana Menteri Malaysia ke-10, Yang Berhormat Datuk Seri Anwar Ibrahim yang memperuntukan percetakan 1 juta naskah al-Quran untuk edaran ke seluruh dunia sebagai reaksi balas terhadap isu berkenaan dilaporkan dengan pantas dan berulang kali.Maka akhirnya, melalui media arus perdana yang bertindak bijak, termasuklah radio yang kemudiannya berjaya memadamkan api kemarahan, kebimbangan dan keresahan umat Islam di Malaysia khususnya.Inilah teladan bagaimana untuk menyebarkan perdamaian dengan penuh hikmah.Mendinginkan kemarahan dengan menunjukkan kemurnian Islam, bukanlah bermaksud  tidak memperjuangkan al-Quran sebagai kitab suci Islam.Kini dengan mempunyai 35 stesen radio RTM dan sekitar 43 saluran radio swasta berbilang bahasa, rakyat Malaysia sebenarnya kaya dengan pilihan saluran maklumat dan hiburan.Malah radio memainkan peranan penting dalam meningkatkan kualiti hidup masyarakat dengan menyebarkan informasi, pengetahuan, hiburan, dan mempromosikan bahasa, budaya, toleransi dan pemahaman antara agama dan bangsa.Tanggungjawab ini merupakan teras kepada kedamaian masyarakat dan negara.Apatah lagi dengan hasrat Kerajaan Perpaduan yang mahukan keamanan dan perdamaian antara berbilang kaum dan agama.Pada peringkat antarabangsa dalam situasi ekonomi dan politik semasa, fungsi radio perlu berubah mengikut perkembangan dunia. Ketika situasi dunia semakin mencabar ekoran peperangan besar antara Rusia dengan Ukraine yang memberi impak kepada kemelesetan ekonomi dunia serta ketidakseimbangan politik antarabangsa, radio perlu menjalankan peranan sebagai agen perdamaian.Jadi, radio yang merupakan medium penyebar maklumat pantas mampu berperanan secara khusus membawa mesej perdamaian ini selari dengan tonggak Malaysia Madani iaitu kemampanan dan kesejahteraan.Dasar Membangun Malaysia Madani ini merupakan suatu misi dan visi membawa Malaysia sebagai sebuah negara bangsa yang maju dan sejahtera.Ini bagi menjamin kesejahteraan dan perdamaian ditunjangi institusi kemasyarakatan yang diperkasa seperti radio untuk membawa nilai dan menjaga norma sosial, hormat-menghormati dan solidariti khalayak pendengar.

Adalah menjadi harapan juga, para pembuat polisi dan keputusan disetiap stesen radio, baik kerajaan mahupun swasta, menghargai dan menghormati khalayak pendengar.Yakinlah bahawa pendengar di Malaysia ini matang, bijak dan rasional. Percayalah bahawa  pendengar sentiasa dahagakan informasi dan penyampaian yang berkredibiliti dan menyenangkan walau dengan gaya yang santai.Kelompok pendengar ini bukan mahu dihiburkan dengan celoteh merapu para penyampai, lawak jenaka ketawa keterlaluan, apatah pula menjadikan pendengar sebagai bahan sindiran melampau dengan kandungan yang tidak memberi manfaat. Ditambah lagi dengan kerosakan bahasa yang dipromosikan sehingga hilang jati diri, adab dan sopan. Sehinggakan pemilihan perkataan yang tidak tepat seperti ‘korang’, ‘diaorang’, ‘kitaorang’ menjadi bahasa panggilan seharian dari anak-anak terbawa-bawa kepada pelajar universiti.Interaksi semasa kuliah dan pembentangan tugasan seringkali terganggu dengan ganti nama berkenaan seolah-olah kata ganti nama diri kami, kita dan dia telah lenyap dalam kamus bertutur mereka.Justeru, keyakinan yang tinggi terhadap kewibawaan radio melalui informasi, pendidikan dan kreativiti kandungan siaran radio sebagai suara kedamaian dunia tidak wajar disia-siakan. Kini radio seluruh dunia telahpun terletak di telapak tangan. Di hujung jari, penduduk dunia boleh memilih dan mendengar radio hanya dengan klik 'radio garden' tanpa perlu melewati sempadan negeri, negara mahupun benua. Radio digital telah merapatkan sempadan dunia.Oleh itu, sewajarnyalah setiap stesen radio mengambil peluang untuk mengangkat agenda  mempromosikan perdamaian dan toleransi antarabangsa. Bukan sekadar tema yang diraikan, namun tanggungjawab besar yang sanggup digalas untuk membangunkan masyarakat yang bertamadun tinggi.PENULIS RAHMAHTUNNISAH SAILIN merupakan Pensyarah Penerbitan Radio, Program Komunikasi (Penyiaran), Fakulti Pengurusan dan Muamalah, Universiti Islam Selangor (UIS).PENULIS DR. MD ROZALAFRI JOHORI merupakan Pensyarah Kanan, Jabatan Bahasa Inggeris dan Komunikasi, Fakulti Pengurusan dan Muamalah, Universiti Islam Selangor (UIS).


Kesihatan mental kalangan belia, fakta atau auta?

Pertubuhan Kesihatan Sedunia (WHO) telah menggariskan kesihatan mental sebagai salah satu daripada tiga elemen utama kesihatan sejak 1948. Malah dalam matlamat ketiga Pembangunan Lestari (SDG) juga menyatakan bahawa menjelang 2030, kematian pramatang akibat penyakit tidak berjangkit perlu dikurangkan sebanyak satu pertiga iaitu melalui pencegahan dan rawatan, serta meningkatkan kesejahteraan kesihatan mental.

Cara penilaian kesihatan mental di Malaysia adalah satu cabaran kerana kesihatan mental adalah subjektif dari segi budaya yang berbeza merentas komuniti dan masyarakat. Malah, rakyat Malaysia mempunyai stigma terhadap kesihatan mental di mana ia dianggap sebagai satu kelemahan diri atau pun kelemahan spiritualiti.

Secara tidak langsung, masyarakat juga kurang serius tentang kesihatan mental walaupun kesihatan mental dijangka menjadi masalah kesihatan kedua paling serius selepas penyakit jantung bagi rakyat Malaysia menjelang 2030.

Setiap peringkat umur mempunyai cabaran dan isu tersendiri dari segi politik, sosial, ekonomi dan teknologi. Namun, jika dilihat kepada statistik Institut Penyelidikan Khazanah (KRI) pada tahun 2020 yang mendapati golongan berpendapatan rendah mempunyai kadar masalah kesihatan mental yang lebih tinggi.

Berikutan penularan wabak COVID-19 pada awal tahun 2020 juga kita dapat lihat bahawa talian utama Mercy Malaysia dan Pusat Kesiapsiagaan dan Tindak Balas Krisis Kebangsaan (CPRC) telah menerima banyak panggilan daripada rakyat Malaysia di mana 46.8% daripada pemanggil mengalami masalah psikologi yang sangat berkait rapat dengan kesihatan mental.

Selain itu, statistik Talian Bantuan Psikososial pada tahun 2021 juga mendedahkan bahawa sebanyak 89.4 peratus (109,806 daripada 122,328 panggilan) adalah berkaitan dengan isu kesihatan mental yang memerlukan sokongan emosi dan psikologi.

Namun begitu, secara keseluruhan skor kesihatan mental rakyat Malaysia dari segi keupayaan mereka untuk mengatasi ketegangan, perasaan bimbang dan kemurungan masih berada pada tahap terkawal. Hal ini menunjukkan bahawa rakyat Malaysia masih mempunyai daya tahan yang tinggi untuk mengatasi tekanan di sekeliling mereka.

Pihak kerajaan, swasta mahupun individu persendirian di Malaysia amat cakna dalam keperluan menangani isu kesihatan mental yang berlaku. Antaranya kempen Program Rakan Muda Comfort Room Kementerian Belia dan Sukan (KBS), Program Minda Sihat Sekolah, Program Ekspresi Anak Remaja Lestari (PEARL), Program Siswa Sihat, Let's TALK Minda Sihat, Talian Bantuan Sokongan Psikososial dan Pelan Strategik Kesihatan Mental Kebangsaan 2020-2025 Kementerian Kesihatan Malaysia (KKM).

Malah, Selangor juga telah melancarkan Aplikasi Kesihatan Mental Selangor pada Ogos 2021 yang dinamakan Selangor Mental Sihat (Sehat) bagi menangani isu kesihatan mental yang dialami rakyat akibat pandemik Covid-19. Melalui aplikasi ini, pengguna boleh mengetahui tahap kesihatan mental mereka dengan melakukan ujian saringan awal secara kendiri.

Bagaimanapun, di sebalik usaha untuk melaksanakan program ke arah menangani isu kesihatan mental, statistik bunuh diri dalam kalangan belia agak membimbangkan. Dalam tempoh antara Januari 2019 sehingga Mei 2021 seramai 872 orang yang membunuh diri adalah berumur 15 hingga 18 tahun.

Manakala mangsa berusia 19 hingga 40 tahun pula seramai 668 orang. Ini menunjukkan bahawa lebih banyak usaha diperlukan untuk memperkukuhkan lagi sistem pengawasan kesihatan mental.

Secara empirikalnya, terdapat beberapa kajian daripada universiti di Malaysia yang menyentuh kepada kesedaran berhubung kesihatan mental dan cara untuk mengatasinya. Kebanyakan artikel yang diterbitkan oleh para penyelidik di Malaysia menekankan bahawa kesihatan mental yang sering dihadapi oleh rakyat Malaysia adalah masalah kebimbangan melampau, kemurungan dan ketegangan jiwa.

Antara pendekatan yang dicadangkan adalah psikospiritual di mana agama dan komuniti memainkan peranan dalam memberikan sokongan kerohanian kepada individu untuk menjalani cabaran kehidupan seharian. Namun begitu, harus kita fahami bahawa setiap individu mempunyai tahap daya tahan dan daya tindak berbeza. Jika dilihat pada Generasi Z yang lahir pada tahun 1995 hingga 2009, mereka ini sedang memasuki alam pengajian tinggi dan pekerjaan.

Mereka mempunyai peran ganda yang besar memandangkan mereka berkecimpung dalam peralihan era yang ketara ketika negara dilanda pandemik dan ekonomi yang tidak stabil. Oleh itu, ramai yang menyalahgunakan istilah ‘gangguan mental’ apabila gagal meraih sesuatu kejayaan atau digunakan sebagai alasan atau lesen untuk melepaskan diri dari didakwa.

Pesanan kepada belia, jangan gunakan ‘gangguan mental’ sebagai lesen untuk anda lari dari masalah kerana hal ini membuatkan mereka yang betul-betul mengalami gangguan mental dan memerlukan bantuan dipandang enteng oleh orang sekeliling.

PENULIS DR HAMIZAH SAHHARON ialah Pensyarah Kanan Jabatan Komunikasi Liberal, Pusat Pengajian Komunikasi dan Media, Kolej Pengajian Pengkomputeran, Informatik dan Media, Universiti Teknologi MARA.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


‘Sains Fobia’: Retorik sains komunikasi menghantui masyarakat

“Sains” adalah satu ungkapan yang menakutkan seperti “hantu”. Ramai orang terutamanya para pelajar amat gerun mendengar ungkapan itu. Tambahan lagi apabila mereka dihantui oleh ungkapan biologi, kimia dan fizik yang mana boleh dikatakan umpama menjerut leher mereka sehingga nafas yang terakhir. Ketakutan kepada sains ini seolah-olah diwarisi dari zaman ke zaman. Sains fobia ini amat mempengaruhi ramai orang yang menyatakan sains itu menyeksakan. Walhal, sebenarnya, dalam kehidupan harian, kita berkomunikasi dan bekerja dengan sains. Bezanya ialah, apa yang kita bicarakan dan kerjakan tidak menggunakan terma-terma khusus yang boleh mencetus ketakutan. Contoh sains komunikasi harian ialah seperti isu-isu alam sekitar seperti banjir besar, gempa bumi, tanah runtuh, kemarau panjang dan pelbagai lagi adalah ketidaktentuan yang mencetus inspirasi kepada peristiwa semasa, cuaca luar biasa atau keperluan untuk membongkar retorik sains. Antara contoh lain adalah seperti keseimbangan ekosistem, pereputan, pengambilan suplemen, racun, proses pembiakan dan pelbagai lagi. Selalunya perbualan yang bermula dengan soalan "adakah anda percaya pada perubahan iklim?", jawapan spontan yang terpacul di minda, "sains bukan suatu sistem kepercayaan". Akan tetapi masyarakat lebih percaya kepada petua-petua walaupun ianya memerlukan penjelasan yang lebih mendalam. Persoalan itu seolah-olah melingkari soal iman.Umum mahu mempercayai bahawa tiada konflik yang wujud antara kepercayaan dan sains. Namun, persoalan itu telah membuka seribu satu persoalan dengan pelbagai kemungkinan.

Kemungkinan tersebut mendorong satu penilaian tentang apa yang dianggap sebagai ketakutan terhadap sains atau ‘sains fobia’. Sains fobia ini berkemungkinan tercetus daripada persepsi masyarakat yang berkonflik dengan kepercayaan akidah. Seringkali tercetus dakwaan yang menyatakan satu penghinaan kepada manusia untuk menganggap manusia boleh mengubah cuaca atau iklim. Namun, isu pencemaran udara, pemusnahan lapisan ozon, pulau haba dan sebagainya cuba digunakan saban masa sebagai bukti kebenaran dakwaan tersebut. Percaya atau tidak, dengan memahami sains, sebenarnya akan membuatkan kita semua boleh hidup sihat dan dapat mencegah pelbagai penyakit demi kelestarian kehidupan kita.Pembangunan silibus pelajaran Pendidikan Sains mahupun Komunikasi Alam Sekitar kini dijadikan sebagai alat doktrinasi kemanusian telah membuahkan pelbagai versi keyakinan yang sering dianjurkan untuk diraikan dalam menghormati apa jua kepercayaan, sistem kepercayaan atau perspektif yang dianuti. Kaedah saintifik, data yang disahkan dan penerbitan ilmiah disedari semakin bertentangan dengan apa yang dipercayai oleh keyakinan moral dan agama masyarakat. Konflik tersebut ada asasnya apabila dilihat dari pelbagai sudut pandang yang membentuk persepsi terhadap sains. Sains komunikasi ini berlangsung dalam kehidupan seharian kita. Kepercayaan kepada sains bergantung kepada bagaimana dan di mana kita dibesarkan, didikan berasaskan kepercayaan, penjajaran politik dan pengaruh rakan sebaya memungkinkan pembentukan sesebuah kehidupan. Namun, tiada satu pun daripada ini harus diguna sebagai dasar untuk melemahkan sains dan sains komunikasi. Sebuah karya bertajuk, Student Attitudes, Student Anxieties, and How to Address Them: A handbook for science teachers berpendapat bahawa pelajar juga membawa prasangka ke dalam bilik darjah tentang sains. Mereka mungkin menganggapnya sebagai dingin, terasing, atau berat sebelah terhadap segolongan masyarakat tertentu.

Ramai pelajar termasuk ibu bapa juga mengalami ‘kebimbangan sains’. Wujud desas-desus ibu bapa yang mengeluh, ‘Saya bukan orang sains dan begitu juga anak saya’. Kenyataan sedemikian sedikit sebanyak melatih muda-mudi untuk mengalah kepada rasa tidak selamat atau berat sebelah ibu bapa semasa merencana kehidupan masing-masing.Percaya atau tidak, proses pembelajaran boleh menjadi sukar kepada segelintir pelajarnya dan diburukkan lagi dengan persepsi buruk yang menular dalam kalangan rakan sebaya. Oleh kerana itu, satu anjakan paradigma telah diambil oleh kerajaan untuk menghakis rasa takut kepada sains dan menerapkan unsur-unsur sains komunikasi yang efektif.Kerjaya sains, teknologi, matematik dan kejuruteraan (STEM) diunjurkan menjadi asas pekerjaan utama pada masa hadapan.Para pendidik dalam bidang sains seharusnya memperkasa bidang ini dengan menggunakan kaedah sains komunikasi masyarakat yang efektif.Pada peringkat awal, sama sekali tidak menakutkan para pelajar dengan ‘bahasa sains’ yang boleh memeranjatkan mereka malah boleh mengelirukan mereka. Penggunaan laras bahasa mengikut pemahaman mereka adalah amat penting dan disulami dengan ‘bahasa sains’ membolehkan para pelajar menjiwainya.Penceritaan yang mengetengahkan kaedah didik-hibur dalam membuktikan sebab dan akibat kepada sesuatu perkara semestinya memudahkan para pelajar menguasai sesuatu pembelajaran tersebut.

Namun begitu, dipercayai, kini ramai para pendidik sedang berjuang untuk memperhebat budaya cinta kepada ‘sains’ dan menghakis ‘sains fobia’ sedang giat dijalankan. Pertandingan seperti Puisidra Sains antara kaedah pembelajaran sains dan contoh sains komunikasi yang baik yang boleh memahamkan sesuatu situasi dengan berkesan. Tidak kurang hebatnya juga apabila warga pendidik dalam bidang sains kini giat menggunakan sosial media mereka untuk memberi ilmu seperti melakukan eksperimen untuk menerangkan sesuatu fenomena juga telah menarik perhatian masyarkat untuk mempelajari dan memahami sesebuah konsep. Diharapkan agar pada masa akan datang, sains fobia ini tidak lagi wujud dalam kamus setiap insan. Harus kita sedar bahawa sains komunikasi ini berlaku dalam kehidupan harian kita. Cuma, dalam sains, femomena itu dijelaskan dengan lebih sainstifik dengan menggunakan ‘bahasa sains’ yang tidak perlu ditakuti tetapi perlu difahami.

PENULIS AHMAD FARID ABDUL FUAD, merupakan pensyarah Biologi, Pusat Asasi STEM Universiti Malaysia Terengganu dan DR MOHD YUSOF ZULKEFLI, merupakan pensyarah Jabatan Komunikasi Liberal, Pusat Pengajian Komunikasi dan Media, Kolej Pengajian Pengkomputeran, Informatik dan Media, Universiti Teknologi MARA.


Kecerdasan buatan (AI) perlu pengawasan & integriti

Bijak pandai menyatakan bahawa kualiti dalam berkata-kata adalah tidak dapat dinilai dari seberapa banyak kamu bicarakan sebaliknya seberapa banyak orang yang memahami apa yang kamu bicarakan.

Mungkin ini merupakan cetusan idea dalam menghasilkan kecerdasan buatan, kepintaran buatan atau dalam istilah Bahasa Inggerisnya Artificial Intelligence (AI).

Jika kita melakukan carian di internet, program AI merupakan kecerdasan dimiliki dan ditunjukkan suatu sistem beraturcara atau mesin jentera yang mampu melakukan tugas dan fungsi mirip yang dijana pemikiran manusia.

Mari kita imbas kembali, sewaktu kecil acap kali kita melihat telemovie mengenai agen perisik menggunakan pelbagai alat-alat kecil dan unik.

Kadang-kala tidak difikir akal mengenai idea dan hasil ciptaan hebat profesor dan pengkaji pada zaman itu.

Usai dewasa, kita melihat program AI ini lebih maju berbanding masa dahulu. Ilmu Allah sangat luas sehinggakan diilhamkan kepada orang-orang bijak pandai agar menghasilkan alat-alat sedemikian rupa.

Tahukah anda Program AI ini turut meliputi sistem pakar maksudnya semua data mengenai pengetahuan para pakar di dunia ada di dalamnya, robotik dan sistem sensor  computer vision iaitu mengintrepetasi gambar atau objek melalui komputer atau mudahnya mesin pengecaman sama ada menggunakan wajah, mata mahupun jari.

Program AI juga merupakan sistem yang boleh diberikan arahan, melatih atau mengajar sebagai contoh, mesin pesanan makanan di kedai serbaneka (Self Service Ordering) atau mesin pembayaran kiosk restoran.

Pendekatan Program AI yang diguna pakai akan dirancang dengan baik agar dapat memudahkan tugas rutin atau penyampaian maklumat dengan lebih berkesan.

Ini termasuklah pembangunan sumber manusia yang lebih kompeten bagi menghadapi cabaran yang lebih kompleks.

Malah, penggunaan Program AI ini juga boleh dilihat sebagai ancaman sekiranya kemampuan menyimpan data yang tidak terbatas, memiliki ketepatan dan kecekapan dalam sistem kerjanya juga apabila program AI dapat digunakan pada bila-bila masa tanpa rasa penat mahupun bosan sebagai contoh telefon bimbit.

Hanya dengan satu klik atau arahan semua dapat dilaksanakan dengan pantas.

KEBERKESANAN AI DENGAN NILAI INTEGRITI WARGA UNIVERSITI

Pendekatan Program AI bagi warga universiti lebih sinonim jika digunakan dalam meningkatkan pengurusan integriti dan profesionalisme dalam kalangan pekerja, termasuk juga pendidik.

Ini kerana bagi warga universiti, integriti merupakan suatu nilai murni atau kualiti unggul yang harus wujud dalam diri setiap individu atau sesebuah organisasi.

Seseorang yang berintegriti melambangkan beliau insan jujur dan amanah dalam pekerjaannya.

Oleh yang demikian, jika warga universiti dapat mencipta inovasi atau pembaharuan yang menitik beratkan integriti ia merupakan elemen penting juga suatu nilai tambah dalam memastikan perkhidmatan yang diberíkan sentiasa berada pada tahap yang cemerlang dan hasil kerja yang sangat sistematik.

Perkembangan teknologi, Artificial Intelligence (AI), Robotic Process Automation, Internet of Things dan sebagainya bukan sahaja mempunyai potensi untuk menambah baik cara kita bekerja, tetapi juga telah mengubah cara rakyat berhubung dan berinteraksi dengan pihak universiti dan pihak penggubal dasar secara amnya.

Ini menjadikan rakyat atau pelanggan lebih berpengetahuan dan mempunyai harapan yang lebih tinggi terhadap perkhidmatan awam.

Justeru warga universiti sewajarnya menggunakan Program AI bersama-sama dengan pertimbangan manusia.

Program AI boleh menjadi alat yang berkuasa untuk menganalisis data dan mengenal pasti corak tingkah laku, tetapi ia tidak sempurna.

Demi memastikan ketepatan dan keadilan, adalah penting untuk menggunakan Program AI bersama-sama dengan pertimbangan dan pengawasan manusia.

Adalah menjadi tanggungjawab warga universiti memastikan kandungan maklumat yang diberikan tepat, perlu ada pemantauan dan atasi berat sebelah secara berterusan.

Biasanya dalam data yang digunakan untuk melatih sistem AI boleh membawa kepada penilaian integriti yang tidak tepat atau tidak adil.

Oleh itu, adalah penting untuk terus memantau dan menangani berat sebelah dalam data yang digunakan untuk melatih sistem AI dan untuk melaksanakan perlindungan untuk mencegah diskriminasi.

Sistem perkhidmatan yang diberikan perlu ada penambahbaikan berterusan. Proses ini adalah sangat baik demi memastikan pematuhan undang-undang dan piawaian etika yang terpakai.

Lantas, universiti hendaklah memastikan bahawa mana-mana sistem AI yang digunakan untuk menyelia integriti mematuhi undang-undang dan piawaian etika yang berkenaan. Ini termasuk memastikan hak dan privasi warga universiti dilindungi.

Seiring peningkatan teknologi semasa, warga kerja termasuk juga pendidik perlu dipupuk budaya integriti dan tingkah laku beretika.

Keberkesanan AI dalam menyelia integriti di universiti akhirnya bergantung pada cara ia digunakan dan disepadukan dengan alat dan proses lain untuk menggalakkan budaya integriti dan tingkah laku beretika.

Oleh itu, universiti harus mengutamakan pemupukan budaya integriti dan tingkah laku beretika sebagai komponen utama pendekatan mereka untuk menggunakan AI.

Sistem atau perkhidmatan yang disediakan perlu menyediakan tahap ketelusan dan akauntabiliti.

Universiti harus telus tentang penggunaan AI mereka dalam menyelia integriti dan harus menyediakan maklumat jelas dan boleh diakses tentang cara AI digunakan dan apakah tahap perlindungan yang disediakan untuk melindungi hak-hak dan privasi warga universiti.

Selain itu, universiti harus bertanggungjawab terhadap keputusan yang dibuat oleh sistem AI dan harus bersedia untuk menjelaskan dan mewajarkan keputusan tersebut apabila perlu.

Penggunaan teknologi terkini dan keberkesanan perkongsian maklumat memainkan peranan amat penting kepada universiti agar penyampaian perkhidmatan dapat diberikan dengan berkualiti kepada pelanggan dan pemegang taruh.

Sebagai contoh penggunaan Program AI di universiti adalah rakaman video yang sistematik dan berkesan menggunakan dron,  mesin pengimbas berteknologi Artificial Intelligence (AI) telah digunakan dalam kebanyakan sistem kehadiran di universiti.

Sistem bacaan nama graduan dalam sesebuah Istiadat Konvokesyen juga telah menggunapakai scanner dan ada juga penambahbaikan mengunapakai Radio Frequency Identification Device (RFID) di dalam pengurusan Istiadat Konvokesyen disamping ianya digunakan sebagai rekod inventori jubah-jubah tersebut.

Bagaimanapun, universiti tidak dapat memenuhi keperluan-keperluan tersebut kerana dihimpit oleh hambatan kewangan meskipun dipercayai ia boleh meningkatkan ketelusan dan akauntabiliti.

Sebagai penjawat awam, pegawai universiti dinasihat melaksanakan sistem tadbir urus terbaik, mengamalkan budaya kerja berkualiti dan memantapkan nilai integriti bagi menentukan penjawat awam menjunjung dan menegakkan prinsip integriti serta akauntabiliti ke arah mencapai sistem penyampaian awam yang lebih cemerlang selaras dengan perkembangan teknologi, Artificial Intelligence (AI).

PENULIS SALEHA SABRAN ialah Pegawai U-Media, Pembantu Tadbir, Bahagian Hal Ehwal Akademik Universiti Pendidikan Sultan Idris.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Beri peluang kepada Kerajaan Perpaduan buktikan kemampuan

Mengkritik itu mudah. Bukan niat memihak atau mempertahankan kerajaan pemerintah. Tetapi, ini sekadar pandangan membuka minda semua melihat situasi semasa dengan hati yang tulus ikhlas, tanpa prejudis, serta dari dimensi positif.

Sejak dilantik sebagai Perdana Menteri, tugas berat menanti Datuk Seri Anwar Ibrahim, bersama Kerajaan Perpaduan pimpinannya. Beliau mengambil alih tampuk pemerintah ketika negara berdepan krisis politik yang tidak menentu.

Negara pula sedang bergelut melalui fasa pemulihan ekonomi dalam keadaan pandemik COVID-19 yang belum berakhir dengan Bank Dunia dan Tabung Kewangan Antarabangsa meramalkan kemelesetan ekonomi pada tahun ini.

Jadi, antara tugas sukar yang dipikul Kerajaan Perpaduan melibatkan isu kos sara hidup dan kestabilan ekonomi.

Belum seminggu barisan kabinet Kerajaan Perpaduan angkat sumpah, negara diuji dengan tragedi Tanah Runtuh Batang Kali.

Tanpa berlengah, bantuan berjumlah RM10 ribu disalurkan kepada keluarga mangsa terkorban dan RM1000 untuk mangsa terlibat.

Manakala, ketika bencana banjir menimpa Kelantan dan Terengganu, Perdana Menteri mengumumkan bantuan RM100 juta untuk penduduk Pantai Timur yang terjejas.

Baru-baru ini pula, Johor juga teruk dilanda banjir. Bantuan banjir RM50 juta disalurkan terus kepada rakyat negeri itu.

Malah, Datuk Seri Anwar turut mengarahkan semua projek Rancangan Tebatan Banjir bernilai RM600 juta ke atas diluluskan dan disegerakan mulai Jun depan.

Ia bagi mengelak bencana banjir berulang semula, sekali gus menjejaskan rakyat.

Dalam pada itu, isu kebajikan rakyat terutama soal kos sara hidup tetap menjadi keutamaan Datuk Seri Anwar.

Beliau menyedari ada keperluan mendesak dan segera untuk menangani keresahan rakyat. Namun, menolak agenda atau penyelesaian populis semata-mata. Meskipun, keputusan itu tidak disenangi sesetengah pihak.

Sebaliknya, beliau mengutamakan usaha untuk 'meluruskan' kembali pelbagai sektor, untuk meningkatkan ekonomi negara.

Seperti yang digariskan dalam tiga keutamaan strategik, berteraskan konsep Malaysia Madani. Kerana apa? Supaya impaknya dapat dirasai rakyat secara menyeluruh.

Jika tidak mahu dicap seperti 'enau dalam belukar, melepaskan pucuk masing-masing' kerajaan tidak boleh sekadar mencari penyelesaian sementara. Tetapi, lebih kepada penyelesaian bersifat jangka panjang dan secara total.

Justeru, ia perlu mempunyai agenda dan pelan lebih realistik dan konkrit untuk negara dan rakyat.

Pada masa sama, bukan semua dasar dan inisiatif kerajaan terdahulu terus dibuang atau dimansuhkan. Mana yang elok, diteruskan atau ditambah baik.

Jelas, tiada penolakan atau istilah 'politik dendam' seperti didakwa pihak tertentu.

Konsep 'Payung Rahmah' diperkenalkan sebagai langkah agresif Kerajaan Perpaduan dalam menangani kos sara hidup.

Program itu melibatkan beberapa elemen yang telah, sedang dan akan dilaksanakan bagi menyantuni golongan memerlukan, B40 dan juga miskin tegar.

Antara inisiatif yang telah dan sedang digerakkan ialah, Sumbangan Tunai Rahmah, Bakul Rahmah, Pakej Rahmah, Jualan Rahmah dan Menu Rahmah.

Manakala, Kafe Rahmah khusus bagi penuntut universiti pula akan diperkenal selepas Hari Raya Aidilfitri.

Sebelum itu, kerajaan turut memberi jaminan, tidak akan menaikkan tarif elektrik untuk mengurangkan beban rakyat.

Biarpun, jumlah keseluruhan kos subsidi bahan api yang bakal ditanggung oleh kerajaan mencecah RM30 billion.

Sesungguhnya, perjalanan Kerajaan Perpaduan pimpinan Datuk Seri Anwar Ibrahim masih panjang.

Ada banyak lagi dasar dan usaha bagi membela dan menaikkan taraf hidup rakyat perlu dilaksanakan. Perjuangan perlu diteruskan sehingga selesai.

Namun, rakyat perlu beri sokongan dan ruang kepada Kerajaan Perpaduan membuktikan kredibiliti mereka.

Kerajaan memikul beban beserta misi yang berat. Jadi, rakyat jangan putus harapan!

PENULIS EMMI NORALIZA ADNAN ialah Editor Kanan Berita Radio RTM.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


“Apa khabar”: Advokasi komunikasi sihat tanpa prejudis

Menjadi satu kemestiaan pembukaan ruang perbualan adalah tidak asing dengan bertanya khabar. Melalui pertanyaan khabar itu akan membuka ruang kepada cabang-cabang perbualan lain. Ini adalah satu perkara baik kerana menerusi perbualan sihat akan membawa kepada kesejahteraan.

Kita juga harus cakna, bahawasanya kesejahteraan merupakan gabungan antara aspek kesihatan mental dan fizikal. Pasca COVID-19 telah menampakkan budaya kesihatan mental dan fizikal amat dititikberatkan. Sebenarnya, ia amat penting bagi seseorang individu untuk menjalani kehidupan berkualiti.

Perkataan “kesihatan” sering menitip di bibir manusia yang cakna terhadap kesejahteraan holistik. Malah menjadi satu kejanggalan jika ianya tidak diketengahkan di sebalik rencam masyarakat yang mendepani gaya hidup masa kini.

Harus dibanggakan kerana kini ramai daripada kalangan rakyat Malaysia rata-rata menitikberatkan isu kesihatan dengan melakukan pelbagai aktiviti riadah yang melibatkan masyarakat setempat seperti zumba, senamrobik, yoga dan sebagainya.

Warga yang celik digital masa kini membuka wahana baharu melalui golongan pempengaruh yang secara aktif menggunakan kuasa viral mereka untuk mengajak rakyat Malaysia mengamalkan pemakanan sihat dengan berkongsi pelbagai resepi yang lazat tetapi menyihatkan.

Ini adalah satu gerakan yang perlu disokong demi kelestarian kesihatan merentasi segenap lapisan masyarakat. Syabas! Namun perlu diperjelaskan bahawa “kesihatan” ini membawa erti yang meluas.

Berbicara mengenai autisme, ianya bukanlah satu perkara yang asing atau taboo dalam masyarakat. Dengan perkembangan pendidikan serta kesihatan yang jitu telah membuatkan ramai pihak mengembeleng akal fikiran untuk bersama-sama memikirkan jalan terbaik membantu ibu bapa dan anak-anak yang menghidap autisme untuk melestarikan kehidupan mereka dengan lebih baik.

Dahulu, ibu bapa yang mempunyai anak mengalami gangguan autisme berasa janggal untuk berhadapan dengan masyarakat. Malah ada yang mengalami gangguan emosi kerana takut dengan persepsi masyarakat yang tidak menentu. Tetapi kini dengan berkonsepkan ‘apa khabar’ telah membuka ruang untuk mereka mengeratkan rangkaian sosial yang sihat.

Umum mengetahui autisme merujuk kepada segolongan kanak-kanak yang mempunyai masalah berkomunikasi sosial dan pembelajaran. Autisme merupakan satu bentuk gangguan kualitatif dalam interaksi sosial bersilang, komunikasi dan imaginasi dengan kehadiran corak atau pola tingkah laku yang terhad, berulang-ulang, stereotaip, minat dan aktiviti serta suka mengasingkan diri.

Sekilas pandangan, umum sukar mengenal pasti kanak-kanak yang mengalami autisme berdasarkan sudut pandang luaran (fizikal) semata kerana mereka seakan-akan kelihatan sempurna seperti kanak-kanak sebaya yang lain.

Minggu Kesihatan KEMENTAH 2022 yang diadakan pada 22 hingga 24 November di Foyer Wisma Pertahanan telah membuka mata ramai pengunjung terhadap isu kesihatan autisme.

Demi meningkatkan kesedaran umum tentang autisme, National Autism Resource Centre (NARC), Kolej Pengajian Pengkomputeran, Informatik dan Media, Universiti Teknologi MARA telah dijemput untuk menyalurkan maklumat berkenaan autisme kepada warga MINDEF serta pengunjung terhadap program-program yang sedang dan akan dilaksanakan oleh NARC.

Ia dalam usaha membantu individu autisme melestarikan kehidupan dari pelbagai sudut kesihatan.

Menariknya, NARC bersama The National Autism Society of Malaysia (NASOM) menjalankan saringan autisme secara percuma sepanjang Minggu Kesihatan KEMENTAH tersebut. Sambutan yang diterima amat menggalakkan. Ibu bapa yang berkunjung tidak melepaskan peluang mendapatkan panduan untuk perkembangan anak-anak mereka.

NARC juga turut berkongsi ilmu dan pengalaman seperti memberi pendedahan serta konsultasi kepada warga MINDEF tentang simptom autisme. Selain itu, beberapa penerangan berkenaan langkah intervensi awal bagi keluarga yang mempunyai anak autisme juga diberi penjelasan melalui kajian-kajian terapeutik yang diusahakan oleh penyelidik bawah naungan NARC.

Berat mata memandang, berat lagi bahu yang memikul. Namun, ibu bapa tidak perlu gusar apatah malu untuk mendapatkan khidmat nasihat sewajarnya demi anak syurga mereka. Langkah awal walau sekecil mana pun yang diambil keluarga berupaya untuk memastikan kehidupan yang lebih cerah buat mereka, keluarga dan masyarakat.

PENULIS DR. MOHD. YUSOF ZULKEFLI ialah Pensyarah Komunikasi Liberal Pusat Pengajian Komunikasi dan Media UiTM Shah Alam.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Masihkah AUKU ganggu mahasiswa?

POLEMIK Akta Universiti dan Kolej Universiti 1971 muncul kembali kini untuk menguji kerajaan perpaduan selepas Pilihan Raya Umum ke-15, walaupun AUKU pernah dipinda di Parlimen pada tahun 1975, 1983, 1996, 2009, 2012 dan terakhir 2019.Hampir semua desakan dan rayuan terhadap AUKU telah dipenuhi melalui pindaan berkenaan termasuk pemansuhan Seksyen 15(2)(c) dengan membenarkan pelajar IPTA melibatkan diri dalam politik kepartian di dalam dan luar kampus, waima bertanding dalam pilihan raya.Menteri Pendidikan Tinggi, Datuk Seri Mohamed Khaled Nordin ketika menggulung perbahasan titah diraja pada 22 Februari lalu turut memberi jaminan ruang kebebasan diberikan kepada para pelajar khususnya berkaitan hal-hal politik kepartian.

Sesungguhnya, semua menteri kini bertingkah laku dan komited dalam kerangka kerajaan perpaduan dan semua mahasiswa tidak perlu lagi merasa takut untuk menyuarakan sesuatu selagi tidak bercanggah dengan rasional dan undang-undang negara.Hampir semua IPTA kini akur dan mematuhi pesanan Menteri Pengajian Tinggi untuk memberikan lebih ruang kebebasan kepada mahasiswa, untuk menjadikan mahasiswa lebih kreatif dan kritis minda mereka.

Justeru, Perlukah AUKU dimansuhkan atau hanya perlu terus dipinda dalam mengawal dan memimpin suara warga universiti? Sekali pandang memanglah nampak menarik cara hidup anarki yang tidak lagi berdasarkan sebarang undang-undang dalam berkerajaan, tetapi tidak ada negara bertamadun hari ini yang tidak menetapkan peraturan untuk kesejahteraan orang lain.Dalam sebuah keluarga kecil pun, ada peraturan dan undang-undang walaupun tidak secara bertulis untuk menjamin kesejahteraan keluarga berkenaan.Tindakan tatatertib terhadap pelajar yang curang dalam akademik, sebagai contohnya, bersumberkan semangat yang ada dalam AUKU dan diperincikan dalam peraturan di setiap universiti. Adakah pelajar mahukan kebebasan untuk tidak dikenakan tindakan jika melakukan perkara-perkara yang salah dalam aspek akademik?Tidak cukup pindaan dan pemansuhan beberapa seksyen dalam akta berkenaan, kini desakan dibuat untuk dimansuhkan terus AUKU dalam perbendaharaan akta di negara ini, kerana AUKU dikatakan telah menjadi igauan menganggu kebebasan mahasiswa.

Apakah cerita AUKU juga muncul untuk terus menakut-nakutkan mahasiswa betapa akta itulah yang telah berjaya mengongkong mereka untuk muncul sebagai pemimpin ideal untuk rakyat Malaysia? Jika benarlah nama AUKU itu sendiri yang menjadikan ia sebagai igauan, bukan isi kandungannya, maka bolehlah pihak yang anti AUKU bersetuju sekiranya mengubah nama berkenaan kepada nama lain seperti Akta Pemerkasaan Universiti. Akan tetapi, adakah perubahan jenis lipstik yang dikehendaki, bukan kepada isinya.Ini kerana AUKU bukan hanya mengenai mahasiswa tetapi merangkumi aspek lain termasuklah pentadbiran universiti secara umum termasuklah cara pengurusan hal ehwal kewangan universiti. Dengan peruntukan sebanyak 27 seksyen dan dua Jadual, ia dibahagikan kepada 7 Bahagian iaitu Permulaan, Pelajaran Tinggi, Pentadbiran, Universiti, Kolej Universiti, Daftar dan Pengkalan Data dan Am. Diperuntukkan dua seksyen secara khusus mengenai mahasiswa iaitu seksyen 15 dan 16 termasuk Perkara 48 Jadual Pertama yang menyebut aspek Majlis Perwakilan Pelajar.Semantara itu segala hal ehwal berkaitan tatatertib pelajar dinyatakan secara jelas dalam seksyen 15(a), 15(b), 15(d) dan seksyen 16. Hanya 4 seksyen berkaitan tatatertib pelajar dari 27 seksyen yang ada dalam AUKUEloknya juga pengkritik AUKU mengemukakan seksyen manakah dalam AUKU 1971 (Pindaan 2019) yang tidak lagi relevan justeru perlu dimansuhkan atau semua yang ada dalam AUKU perlu dimansuhkan.Tidaklah dinafikan akta berkenaan pernah satu ketika menjadi alat untuk mendisiplin pelajar yang terlalu berpolitik sehingga melupakan diri untuk menekuni pelajaran sehingga berjaya mendapatkan ijazah kerana keperluan negara terhadap graduan Malaysia, pada waktu itu.

Melalui pemansuhan Seksyen 15(2)(C) dengan membenarkan pelajar IPTA melibatkan diri dalam politik kepartian di dalam dan luar kampus, waima bertanding dalam pilihan raya, sepatutnya semua faham AUKU 1971 tidak lagi mengehadkan kebebasan pelajar untuk bersuara dan tidak lagi menjadi penghalang bagi pelajar menyertai mana-mana parti politik peringkat nasional.Mengkritik hingga memasuki ruang fitnah mestilah tidak boleh dibudayakan dalam masyarakat Malaysia, tetapi mengkritik berdasarkan fakta tidaklah menjadi kesalahan. Malah, ruang internet dan media sosial kini memberi nafas kebebasan yang tidak sedikit kepada semua orang termasuklah warga IPTA dan IPTS.Untuk sebahagian mahasiswa, AUKU menjadi kambing hitam untuk dipersalahkan atas kekurangan diri atau kelemahan diri, dan sebahagian besar mahasiswa tidak berminat mengambil tahu pun AUKU. Dapatan tinjauan oleh Norshamliza Chamhuri pada tahun 2019 menunjukkan bahawa sebanyak 62% daripada 100 orang responden tidak mengetahui kewujudan AUKU 1971. Tambahan pula, hanya 55% mahasiswa dapat memberikan jawapan yang tepat tentang singkatan AUKU 1971. Hal ini menunjukkan tahap pengetahuan yang rendah tentang AUKU, terutamanya di kalangan mahasiswa.Bagi pihak yang menyokong AUKU, ia masih relevan dan perlu dikekalkan sebagai garis panduan untuk memperkasakan mahasiswa itu sendiri. AUKU diibaratkan sebagai garisan tepi padang bola sepak untuk para pemain bermain dalam kawasan permainan. Tanpa garisan tersebut, pemain tidak ada pedoman mengenai kawasan permainan. Batas yang ditetapkan oleh AUKU bukan hanya mengehadkan seorang mahasiswa institusi pengajian tinggi tetapi juga mengehadkan kebebasan Lembaga Pengarah Universiti, Naib Canselor dan Timbalan Naib Canselor untuk melakukan sesuatu secara sewenang-wenangnya. Jika dilihat kepada niat dan semangat AUKU, tidaklah akta itu menjadi igauan untuk menakut-nakutkan sesiapa, bahkan memandu seseorang warga universiti untuk menjadi warganegara yang suci hati dan mampu menyumbang kepada kebaikan negara. AUKU juga sebenarnya menjadi Punca Kuasa dan pelindung kepada kualiti pengajian tinggi di Malaysia.PENULIS PROF DR MOHD FO'AD SAKDAN ialah Timbalan Naib Canselor Hal Ehwal Pelajar dan Alumni Universiti Malaysia Perlis (UniMAP)Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Hargai perjuangan “unsung heroes”, pastikan persekitaran bersih

Jika dahulu mereka berhempas pulas bersatu bersama agensi-agensi lain untuk memerangi penularan COVID-19.Kini, mereka kembali menggalas tanggungjawab mencegah penularan wabak "Denggi" yang saban hari dilihat semakin meningkat. Setiap hari, satu demi satu kawasan dan lokaliti mereka lawati untuk menghapuskan kawasan pembiakan jentik-jentik.Bertahun-tahun perkara ini berulang. Sampah sarap di merata tempat.

Bahkan air sungai terutamanya mereka yang tinggal di penempatan atas air juga dicemari dengan longgokkan sampah.Namun begitu, penduduk setempat seolah-olah tidak mengambil berat akan perkara itu seakan sudah terbiasa hidup dengan sisa kotoran.Jikalau pun sudah biasa, janganlah kita mementingkan diri. Fikirkanlah keselamatan orang sekeliling, keluarga khususnya golongan berisiko seperti warga emas dan kanak-kanak.Mahukah kita melihat masa depan anak-anak yang acap kali disebut sebagai generasi pelapis ini terhenti di situ sahaja dengan ancaman demam wabak Denggi ini?Ingat, demam Denggi bukan seperti demam biasa, ia mampu meragut nyawa jika tidak dibendung.Kebersihan, kesihatan, keamanan, kesejahteraan kita bukan hanya terletak pada satu pihak petugas kesihatan sahaja.

Mungkin akan ada yang berkata “Oh, memang tugas mereka dan tanggungjawab mereka.” Benar. Tapi, di manakah tanggungjawab kita sebagai penduduk, masyarakat dan manusia untuk saling berganding bahu ?Kita juga perlu memainkan peranan penting sebagai kelompok yang terlibat untuk sama-sama memastikan keharmonian dan kesejahteraan dapat dicapai bak kata pepatah ‘bersatu kita teguh, bercerai kita roboh’.Namun, setelah pelbagai usaha yang dilakukan oleh ‘pejuang yang tidak didendang ini’ ataupun ‘unsung heroes’, masih ada lagi yang mendabik dada.Sampai bila kita ingin hidup bersama sampah? Hidup bersama penyakit? Sampai bila?Tepuk dada tanya selera.

Untuk rekod, setakat ini terdapat lima kes Denggi di rekodkan di Skim Penempatan Masyarakat Pelarian (SPMP) Muslim, Labuan.Manakala lima lagi kes kumulatif direkodkan di Lokaliti Saguking, Kg Gersik dan Sebor.Semoga para petugas ini diberikan kesihatan yang berpanjangan untuk terus berbakti kepada bangsa, negara dan masyarakat.Terima kasih, Jabatan Kesihatan Wilayah Persekutuan Labuan, Unit Kawalan Vektor Labuan. MOHD ZULHANIZAM, warga Labuan Prihatin.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Tragedi Khojaly: Pedoman untuk sejarah kemanusiaan dan kuasa dunia

Perang, konflik dan perebutan kuasa mengakibatkan dunia tidak aman. Peristiwa sebegini membuatkan sesebuah negara tidak terlepas daripada krisis kemanusiaan. Perang membawa kesengsaraan dan kematian. Sejarah menunjukkan jiwa dan kemanusiaan seperti tidak bernilai lagi. Seperti mana perang pada abad ini dan pada era sebelumnya, menjadikan nilai kemanusiaan dan nyawa semakin murah.Dunia telah menyaksikan terlalu banyak kekejaman terhadap mangsa peperangan sehingga kini. Kekejaman dan penderaan terutamanya kepada mangsa yang lemah seperti wanita, kanak-kanak dan juga warga emas adalah sebagai taktik peperangan sahaja. Realiti perang mempamerkan impak negatif terhadap kesihatan mental mangsa akibat dari kekejaman dan penderaan, yang sukar dilupakan dan terpahat sepanjang hayat.Setiap tahun, penduduk Azerbaijan memperingati peristiwa pilu yang berlaku pada 26 Februari, 1992. Ulang tahun tragedi Khojaly mengenangkan peristiwa pembunuhan beramai-ramai terbesar dalam sejarah konflik Nagorno-Karabakh yang paling mengerikan di akhir abad ke-20. Tragedi pembunuhan orang awam etnik Azerbaijan oleh askar Armenia secara kejam dan tidak berperikemanusiaan.Sejarah konflik Armenia dan Azerbaijan bertambah hangat pada 1988, tiga tahun sebelum pembubaran Kesatuan Soviet pada 1991. Konflik ini merupakan kesinambungan dasar penghapusan etnik yang dijalankan secara berterusan oleh nasionalis Armenia terhadap Azerbaijan selama lebih kurang 200 tahun yang lalu.Konflik demi konflik antara Armenia dan Azerbaijan berlandaskan tuntutan wilayah Nagorno-Karabakh Azerbaijan oleh Armenia. Konflik awal yang tercetus menyebabkan Armenia menguasai wilayah Nagorno-Karabakh termasuklah beberapa wilayah lain di Azerbaijan.Persefahaman dan perdamaian tidak dapat dicapai antara Armenia dan Azerbaijan.SERANGAN KONFLIK PALING KEJAM BERMULA, 613 ORANG AWAM TERBUNUHPada 26 Februari 1992, serangan paling kejam fasa konflik telah dilancarkan oleh askar Armenia terhadap orang awam Azerbaijan di bandar Khojaly. Khojaly menjadi sasaran disebabkan oleh lokasi yang strategik dan bertujuan untuk menghapuskan warisan sejarah Azerbaijan di bandar itu. Kota purba Azerbaijan ini telah dibakar dan dimusnahkan dalam hanya satu malam.Seramai 613 orang awam telah dibunuh oleh tentera Armenia di Khojaly. Turut terbunuh termasuklah 106 wanita, 70 warga emas dan 63 kanak-kanak. Tragedi itu juga telah mengorbankan lapan keluarga; 130 kanak-kanak kehilangan bapa mereka, dan kira-kira 25 kanak-kanak menjadi yatim piatu. Sebanyak 487 yang lain cedera parah dalam tragedi hitam itu. Pada malam yang menyayat hati itu juga seramai 1,275 etnik Azerbaijan telah dijadikan tebusan manakala nasib 150 lagi tidak diketahui.Kenyataan daripada 2,000 saksi yang terselamat dari tragedi tersebut menggambarkan pengalaman pahit dan ngeri pada malam yang pilu itu. Hanya bunyi ledakan senjata api dan bedilan meriam yang kuat didengari pada malam tersebut, menenggelami jeritan wanita, tangisan kanak-kanak yang ketakutan kerana kehilangan ibu bapa.Malam yang gelap dan sejuk itu, diterangi api daripada kebakaran yang memusnahkan bandar Khojaly. Sepanjang malam, mangsa pelarian menyaksikan mayat bergelimpangan dalam perjalanan menyelamatkan nyawa mereka. Hanya maut berlegar dalam fikiran, sama ada ditembak mati oleh askar Armenia atau mati beku ketika cuba melarikan diri. Menjadi tawanan askar Armenia, bermaksud keberangkalian nyawa bakal berakhir, diseksa dan penderitaan yang amat tinggi.Penduduk etnik Azerbaijan di Khojaly melarikan diri ke arah wilayah Aghdam dalam cuaca sejuk dan bersalji. Mangsa terpaksa berjalan berpuluh-puluh kilometer mencari perlindungan. Mereka terpaksa melarikan diri ke kawasan pergunungan berhampiran dan perlu mengharungi sungai meskipun cuaca ketika itu pada musim sejuk. Oleh sebab itu, kebanyakan mereka mati akibat hiportemia.Usaha untuk menyelamatkan diri semakin mencabar dan harapan untuk hidup semakin tipis dengan halangan tentera Armenia, mula menembak orang awam yang tidak bersalah. Wanita, kanak-kanak dan orang tua telah dibunuh dengan kejam. Isteri dan anak-anak hanya mampu menyaksikan suami, bapa dan ahli keluarga lelaki mati ditembak di hadapan mata.

(Gambar fail tragedi Khojaly pada tahun 1992/FOTO azerbaijan.az)

KEKEJAMAN DAN KERAKUSAN TENTERA ARMENIATentera Armenia juga telah menyeksa tawanan orang awam etnik Azerbaijan dengan membakar dan menyembelih mereka hidup-hidup. Tidak cukup dengan itu, mangsa tawanan juga disiat kulit kepala, dipotong telinga, hidung dan anggota badan, dikorek mata mereka dan dibunuh beramai-ramai.Dilaporkan mangsa yang terselamat amat sukar untuk melupakan keganasan dan kekejaman askar Armenia seolah-olah peristiwa tersebut baru berlaku semalam. Tragedi Khojaly tidak mudah luput dari ingatan mangsa yang terselamat. Mereka melalui detik amat getir dan ngeri sepanjang malam tragedi. Peristiwa ngeri itu juga terus menghantui mangsa sepanjang hayat mereka. Melalui hari-hari yang perit, dipukul dan diseksa merupakan antara kenangan pahit yang amat sukar dilupakan.Menurut kerajaan Azerbaijan, askar Armenia melakukan keganasan yang amat dahsyat dalam sejarah perang. Kekejaman ini termaktub dalam sejarah peperangan sebagai pembunuhan beramai-ramai orang awam yang menggemparkan dunia pada akhir abad ke-20, sebagai jenayah paling ngeri terhadap kemanusiaan.Tragedi Khojaly disamakan dengan tragedi ngeri seperti Holocaust, Rwanda, Srebrenica dan seumpamanya yang terukir dalam sejarah dunia untuk selama-lamanya.Pembunuhan beramai-ramai adalah tindakan menentang keamanan dan kemanusiaan, dan dianggap jenayah paling serius bawah undang-undang antarabangsa. Susulan itu, pada Februari 2009, Kempen Justice for Khojaly, telah dikuatkuasakan. Kempen itu diadakan di seluruh dunia untuk memberi kesedaran dan mendapat pengiktirafan antarabangsa terhadap pembunuhan beramai-ramai di Khojaly.Kempen seumpama itu juga dapat membuka mata dunia mengenai pembunuhan beramai-ramai Khojaly supaya lebih diketahui oleh masyarakat dunia. Cara ini dapat memastikan pengiktirafan moral dan politik terhadap peristiwa pembunuhan beramai-ramai di peringkat antarabangsa sekali gus memperingati mangsa tragedi.Dunia merasai keperitan terhadap keganasan yang berlaku di hadapan mata. Malangnya, masyarakat antarabangsa memilih untuk memejam mata terhadap isu seperti tragedi Khojaly, yang ditulis sebagai satu aib dalam sejarah kemanusiaan, apatah lagi bertindak sebagai pembela isu kemanusiaan.Kuasa besar sepatutnya, berusaha lebih kuat untuk mengekalkan pembunuhan beramai-ramai seperti di Khojaly dalam agenda antarabangsa seterusnya menggesa agar pelaku pembunuhan beramai-ramai bertanggungjawab atas apa yang telah mereka lakukan.Kerajaan yang bertanggungjawab akan mempertimbangkan cara untuk mencegah peperangan, dengan mempertimbangkan isu yang lebih luas untuk menggantikan sistem perang dengan sistem keamanan.Sememangnya, perang tidak menguntungkan sesiapa, sedangkan hidup perlu diteruskan dengan mendoakan keamanan. Keamanan adalah kunci kesejahteraan manusia sejagat.

(Sekumpulan askar etnik Armenia dalam kenderaan mereka semasa bertempur dengan tentera Azerbaijan di wilayah Nagorno-Karabakh pada 29 September tahun lalu/FOTO REUTERS)

Maklumat dalam artikel telah disahkan oleh pihak Kedutaan Azerbaijan.

PENULIS ASMAHAN ABD RAZAK merupakan penulis bebas, bekas pensyarah dan juga Pegawai Perhubungan dan Antarabangsa, Jabatan Antarabangsa UiTM Global.

Ulasan ini merupakan pandangan peribadi penulis dan tidak semestinya mewakili pandangan mahupun pendirian rasmi RTM.


Banjir: Kesiapsiagaan anggota penyelamat perlu menyeluruh, tidak hanya lokasi berisiko

Beberapa negeri ketika ini mula dilanda banjir susulan hujan berterusan. Sejak beberapa tahun ini, keadaan cuaca kian tidak menentu dan sukar dijangka.Kebiasaannya, menjelang Mac dan April, negara mula memasuki musim panas terutama apabila menjelang bulan Ramadan, namun kini tidak lagi.Kejadian banjir di Johor, Pahang dan Sarawak semalam telah menjejaskan 431 calon peperiksaan Sijil Pelajaran Malaysia (SPM) bagi tahun 2022.Mereka kini tidak dapat hadir ke pusat peperiksaan yang dijadulkan dan pusat peperiksaan berhampiran. Sudahlah sesi persekolahan dianjak hingga Mac akibat pandemik COVID-19, kini banjir pula melanda.

Pasti sangat mencabar emosi, sedikit sebanyak persediaan mental untuk menghadapi antara peperiksaan besar, tercalar. Kementerian Pendidikan Malaysia (KPM) dalam satu kenyataan memaklumkan, Lembaga Peperiksaan Malaysia sedang mengumpulkan maklumat terperinci mengenai calon terlibat.Penjadualan semula peperiksaan akan dilaksanakan setelah mendapat pengesahan Pengarah Pendidikan Negeri. Berikutan hujan lebat berterusan, sebanyak 17 pusat peperiksaan di Johor, Pahang dan Sarawak terjejas dimana tujuh daripada pusat peperiksaan terbabit tidak dapat dibuka disebabkan terputus hubungan.Bagaimanapun, seramai 195 calon berjaya juga digerakkan ke pusat-pusat peperiksaan berhampiran.Nampak gayanya, KPM perlu mengusahakan inisiatif lebih baik bagi memudahkan calon-calon SPM menduduki peperiksaan tersebut jika berlakunya sebarang bencana yang menjejaskan mereka.Boleh dikatakan, kejadian banjir ketika ini boleh berlaku pada bila-bila masa sahaja ekoran cuaca tidak lagi seperti dahulu.

Di Chaah, Segamat, antara kawasan paling teruk terjejas di Johor, didakwa terburuk sejak 20 tahun lalu telah menyebabkan hampir keseluruhan pekan tersebut ditenggelami air.Menteri Besar Johor, Datuk Onn Hafiz Ghazi menyifatkan banjir yang melanda negeri ketika ini agak kritikal.Lebih 29,000 penduduk terjejas, jumlah tertinggi antara negeri dicatat setakat ini dengan lebih 200 Pusat Pemindahan Sementara (PPS) dibuka.Agensi dan pihak terbabit yang mengelolakan bantuan dan operasi ketika banjir kini tidak lagi boleh tertumpu kepada lokasi berisiko semata-mata sebaliknya, perlu sentiasa bersedia untuk diatur gerak ke seluruh negara.Ini kerana kawasan tanggungjawab pihak berkenaan, semakin bertambah. Bahkan, pada masa kini, bencana banjir boleh berlaku pada bila-bila masa.Banyak negeri telah mengambil inisiatif membina tebatan banjir dan mempertingkatkan kemudahan untuk orang ramai berlindung ketika bencana tersebut melanda terutama negeri-negeri yang sering dilanda banjir besar setiap tahun.Sarawak contohnya mahu mengadaptasikan sistem saliran terbaik dunia termasuk dari Belanda bagi menangani banjir di negeri itu.Premier Sarawak, Tan Sri Abang Johari Tun Openg berkata, buat masa ini kerajaan negeri sedang membuat kajian menyeluruh bagi memperbaiki sistem saliran sedia ada.Sistem baharu akan dilaksana secara berperingkat, bergantung kepada dana kerajaan negeri.Pastinya, selepas beberapa kali negara dilanda banjir besar yang menyebabkan kerugian jutaan ringgit dan ada nyawa yang terkorban, persediaan bagi menghadapinya di masa-masa akan datang akan terus diperbaiki.Sebagai contoh, lebih banyak aset-aset berkaitan mula memenuhi inventori pasukan penyelamatan dan pihak berkuasa.

Walaupun Malaysia tidak mengalami kejadian bencana alam yang lebih besar seperti gempa bumi, taufan, ancaman tsunami mahupun letusan gunung berapi seperti di luar negara, persediaan lengkap tetap perlu.Tambahan, bencana banjir kini semakin kerap terjadi. Bencana alam tidak dapat ditahan, namun kesannya dapat dikurangkan menerusi persediaan rapi agensi terlibat, pendidikan, kesedaran dan kerjasama daripada orang ramai.Bagi mereka yang terjejas banjir, sentiasalah berwaspada dengan sebarang kemungkinan dan beri kerjasama sepenuhnya kepada pihak berkuasa.Jauhi infrastruktur berbahaya seperti pencawang atau wayar elektrik yang terdedah agar insiden terkena renjatan elektrik sehingga membawa maut tidak lagi berulang.Elakkan juga bermain banjir terutama kanak-kanak, dan pastikan minum air yang bersih bagi mengelak penyakit bawaan air.Bagi mereka yang terpaksa berpindah ke (PPS), bawa bersama barangan yang perlu sahaja, terutama dokumen penting.PENULIS ASHRIQ FAHMY AHMAD ialah Editor Kanan Berita Radio RTM.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Belanjawan 2023: Perlu perkukuh ekosistem perniagaan & percukaian

Hutang negara termasuk liabiliti telah mencecah sehingga RM1.5 trilion. Permasalahan ini perlu ditangani segera.Sengaja penulis menimbulkan hal ini dahulu, ketika banyak mata akan tertumpu kepada Belanjawan 2023.Penganalisis ekonomi, Profesor Dr Barjoyai Bardai berharap agar kerajaan dapat menawarkan penstrukturan semula ekonomi yang lebih berkesan.Ada ahli akademik lain berpandangan supaya sokongan lebih baik dapat diberikan kepada golongan pertengahan.Rancangan ekonomi tahunan itu akan diumum oleh Perdana Menteri, Datuk Seri Anwar Ibrahim.Namun Perdana Menteri sendiri pernah mengakui cabaran besar perlu ditempuhnya, tatkala diberi mandat memimpin, dengan hutang yang melepasi pertumbuhan negara.Selaku Menteri Kewangan, Datuk Seri Anwar akan mencadangkan satu jumlah peruntukan bagi perbelanjaan kerajaan untuk tahun ini kepada Dewan Rakyat.Lazimnya pada saban tahun, rang undang-undang perbekalan turut menggariskan inisiatif-inisiatif baharu yang sangat dinantikan masyarakat.Selain ke arah memperkasa agenda semasa bagi menambah baik taraf hidup penduduk negara.

Namun dalam menduga intipati bajet kali ini yang dibentangkan kali kedua, banyak pihak juga saling berharap agar kerajaan meneruskan kesinambungan dasar-dasar baik.Ini terutama dalam membantu rakyat mendepani cabaran pada era peralihan ke endemik.Tidak kurang juga yang menuntut supaya langkah-langkah lebih berani diperkenalkan, bagi meningkatkan hasil dan mengekang ketirisan perbelanjaan.Isu ketirisan hasil dan pengurusan lemah tidak boleh berulang kerana ia menjadi punca berbilion-bilion ringgit wang negara hilang.Oleh itu adalah wajar untuk kerajaan menterjemahkan lebih banyak usaha lain bagi mengekang masalah berkenaan.Selaras ikrar Perdana Menteri yang bertegas akan memastikan tidak ada lagi ketirisan dan rasuah dalam apa jua urusan kerajaan.Sesungguhnya rakyat boleh bersangka baik dengan kerajaan perpaduan ini yang mendokong konsep Malaysia Madani.Konsep berkenaan berteraskan kepada enam rukun iaitu kemampanan, kesejahteraan, daya cipta, hormat, keyakinan dan ihsan.Perlu tahu, belanjawan 2023 juga mengangkat tema Membangun Malaysia Madani.Ini sekali gus memperlihatkan matlamat kerajaan adalah jelas iaitu ke arah memacu pertumbuhan ekonomi berhemat.Pada masa sama mengambil pendekatan pembangunan saksama berpaksikan keadilan sosial untuk rakyat.Taraf hidup rakyat tidak sama.

Bahkan di Malaysia, ia juga diberikan pengkelasan bagi membezakan golongan memerlukan dengan yang kaya.B40, M40 dan T20 adalah takrifan mudah yang diguna untuk mengkategorikan penduduk mengikut pendapatan isi rumah mereka.Pada masa ini pula dilaporkan jurang pendapatan miskin kaya masih melebar. Malah ada pakar juga berpendapat yang keadaan itu kini semakin besar.Namun ahli ekonomi turut percaya kesejahteraan penduduk akan tetap diberi keutamaan dalam bajet tahun ini yang disemak semula.Dalam hal ini, kemungkinan-kemungkinan yang diberi ada asasnya kerana negara perlu mengawal tekanan inflasi dan meringankan beban rakyat daripada kos sara hidup tinggi.Masalah kos sara hidup dan kemiskinan merupakan isu besar yang menyukarkan penduduk untuk mengubah taraf hidup.Kadar kemiskinan tinggi masih lagi mencengkam negeri seperti Kelantan, Sabah dan Sarawak.Selain kemungkinan bilangan mereka yang terjerumus dalam kelompok miskin bandar juga semakin banyak.

Bukannya masyarakat tidak mengimpikan atau berusaha untuk kehidupan lebih baik tetapi ia perlu kepada campur tangan berterusan kerajaan di tengah-tengah proses pemulihan negara pasca pandemik.Apa lagi dengan faktor-faktor luaran yang turut mengancam sekuriti makanan negara.Keadaan itu juga memberi kesan langsung dan tidak langsung kepada rantaian perniagaan dan pengguna.Sesungguhnya banyak pihak sangat berharap bajet 2023 dapat memberi suatu kelegaan kepada setiap lapisan masyarakat dalam setiap aspek kehidupan.Sekali gus memperkukuh ekosistem perniagaan dan percukaian demi menarik lebih banyak pelaburan.

PENULIS AFFENDI ABDUL KARIM ialah Editor Kanan Berita Radio RTM.Ulasan ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Mengukuh kesedaran hak cipta, lindungi industri kreatif negara

(Sesi taklimat RTM bersama syarikat pembekal untuk perolehan Program TV terbitanTempatan (Swasta Baharu dan Sambung Siri) serta perolehan Program TV Luar Negara (Syndicated) dan Produk Siap Tempatan (Finished Product) bagi Fasa 1, Tahun 2023/2024 bertempat di Auditorium Perdana, Angkasapuri Kota Media, pada 10 Februari 2023)

Baru-baru ini menjadi perdebatan hangat dalam kalangan pemain industri apabila pihak Radio Televisyen Malaysia (RTM) menjadikan salah satu syarat kepada pembentangan cadangan (pitching) kandungan program televisyen kepada RTM oleh penerbit adalah sijil notifikasi hakcipta MyIPO (Perbadanan Harta Intelek Malaysia).Sijil notifikasi hakcipta daripada Perbadanan Harta Intelek (MyIPO) ini adalah satu pemberitahuan sukarela (notifikasi) tentang hak cipta (copyright) sesuatu karya itu kepada MyIPO bagi membuktikan hak cipta kandungan tersebut dimiliki oleh pengkarya dan juga pemegang hak cipta komersial terhadap karya tersebut.Apa yang cuba dilaksanakan Kementerian Komunikasi dan Digital (KKD) dan juga Kementerian Perdagangan Dalam Negeri dan Kos Sara Hidup adalah langkah baik demi pembangunan industri kandungan kreatif dalam memastikan harta intelek melalui hak cipta ini dilindungi dan tidak dieksploitasi agar tidak timbul di kemudian hari masalah tentang pemilikan hak pengkarya serta hak komersial kandungan kreatif.

Kerajaan Perpaduan melalui Kementerian Komunikasi dan Digital dan Kementerian Perdagangan Dalam Negeri dan Sara Hidup mencuba melaksanakan satu sistem di mana pengkarya dan penerbit membuat pemberitahuan (notifikasi) dan pendaftaran tentang hak milik karya mereka agar pemilikan hakcipta direkod secara teratur sebelum sebarang aktiviti pengkomersialan secara persendirian atau bersama penerbit itu dilaksanakan.Pengarang terutama golongan pengkarya dan industri seharusnya berterima kasih kepada kerajaan atas inisiatif ini bagi memastikan semua karya dilindungi sebelum pengkomersialan.Kita telah mendengar terlalu kerap di dalam media pengkarya seperti penulis, pengarah seperti Allayarham Tan Sri P Ramlee berhadapan masalah apabila karya mereka dikaut keuntungan secara berat sebelah oleh penerbit dan syarikat yang mempunyai hak komersial ke atas filem dan ciptaan mereka.Akibatnya pemain industri kreatif seperti Allahyarham Tan Sri P Ramlee tidak dapat mewariskan hasil titik peluh idea kreatif dalam bentuk harta yang bernilai kepada ahli keluarga dan generasi mereka. Mereka hanya kaya dalam limpahan lampu di pentas glamor tetapi hidup susah dan melarat di akhir usia.

Zaman dahulu mungkin kesedaran atau literasi pemain industri kreatif kita terhadap perlindungan hak cipta agak terbatas. Tiada saluran maklumat serta kefahaman tentang isu ini.

Mereka tidak menyedari tentang kewujudan Konvensyen Antarabangsa seperti Bern Convention 1886 yang diperkenalkan di Switzerland dan diratifikasi oleh kerajaan Malaysia pada 28 Jun 1990 melalui Konvensyen Berne untuk Perlindungan Karya dan Kerja Artistik (Berne Convention for the Protection of Literary and Artistic Works).Konvensyen ini memberi perlindungan kepada perkarya selama 50 tahun hak cipta sebagai pengarang (author right). Manakala kepada hak komersial (commercial right) kepada penerbit untuk memperdagangkan karya tersebut dalam tempoh tertentu mengikut perundingan dan juga kontrak persetujuan kedua-dua belah pihak.Menurut konvensyen antarabangsa hak pengkarya sebagai penghasil dan pencipta idea tidak boleh dipadam atau dipinda tanpa mendapat kebenaran dan persetujuan mereka. Setiap kandungan idea dalam bentuk nama, logo, watak yang dicipta boleh didaftarkan sebagai harta intelek yang dilindungi Akta Hak Cipta.Kesedaran hak cipta ini perlu selanjutnya diperkukuhkan kepada pemain industri kandungan kreatif termasuk individu dan syarikat agar berunding dan bersetuju sedari awal lagi tentang hak pengkarya dan hak komersial penerbit tentang pembahagian royalti serta komisyen (comissioning).Apa yang perlu difahami oleh setiap pengkarya bahawa walaupun dia telah menyerahkan hak komersial karya tersebut kepada syarikat hak pengkarya (author right) tetap kekal selama 50 tahun di mana nama beliau sebagai pengkarya asal tidak boleh dipadam oleh penerbit sekiranya karya tersebut dikembangkan kepada penerbitan berikutnya. Langkah kerajaan menyusun dengan sistem teratur mengikut konvensyen antarabangsa melalui agensi Badan Perlindungan Harta Intelek (MyIPO) bukan bertujuan menyusahkan tetapi demi mengangkat dan melindungi karya kreatif ini daripada diekploitasi secara tidak adil oleh mana-mana pihak.Cuma lebih kemas lagi kerajaan perlu bersama memastikan setiap agensi kerajaan seperti stesen televisyen swasta dan kerajaan serta penerbit memastikan juga bukan sekadar hak pengkarya (author right) itu dihormati malah diagihkan keuntungannya melalui royalti dan juga sistem komisyen (commisioning) yang adil dan saksama tanpa merugikan sesiapa.

Sudah tiba masanya stesen televisyen kerajaan dan swasta berunding dari semasa ke semasa dengan pemain industri kreatif tempatan termasuk persatuan penerbit, persatuan artis pekerja kandungan kreatif terma yang lebih bersifat menang menang kepada setiap pemain industri. Di negara maju seperti di Hollywood Amerika Syarikat, United Kingdom dan Eropan mereka sentiasa mengadakan perbincangan semula terma (negotitiation) tentang perkongsian dan pembahagian royalti dan komisyen kepada pihak terlibat dalam hasil usahama kandungan kreatif filem dan video.Usaha ini tidak mungkin dapat dilaksanakan tanpa intervensi dan polisi kerajaan dan agensi kerajaan seperti MyIPO dan Finas sebagai agensi bertanggungjawab terhadap pembangunan industri kandungan kreatif.Dalam era digital kerajaan perlu memperkukuhkan kecerdasan buatan (artificial intelligence) dan juga analisis big data yang boleh mengesan setiap hak royalti dan komisyen semua pihak yang mempunyai hak terhadap karya tersebut dengan cepat, pantas dan dipercayai integriti maklumatnya.

TS DR MEGAT AL IMRAN YASIN penulis, merupakan pensyarah Jabatan Komunikasi, Universiti Putra Malaysia (UPM) dan mantan Timbalan Ketua Pengarah Finas.Ulasan ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


COVID-19: Usaha kerajaan tangani kos sara hidup

Penularan pandemik COVID-19 memberikan cabaran besar kepada rantaian bekalan makanan di seluruh dunia. Penutupan sempadan sebagai satu langkah pencegahan COVID-19 telah mengakibatkan aliran bahan mentah dan barangan siap terjejas. Impaknya, harga barang dan kos sara hidup terus meningkat dan semakin meruncing mutakhir ini.Sekali gus menjadikan tahun 2023 lebih mencabar. Berdasarkan unjuran kadar inflasi meningkat 6 hingga 7 peratus, harga barangan dijangka meningkat sehingga 10 peratus. Malah, ketidaktentuan ekonomi global yang dijangka di ambang kemelesetan tahun ini, terus memberikan tekanan kepada negara yang mengamalkan ekonomi terbuka seperti Malaysia.Menyedari hakikat itu, kerajaan telah mengambil beberapa langkah proaktif untuk menangani inflasi dan kesan terhadap harga barangan keperluan asas. Ini termasuk mewujudkan rantaian bekalan makanan dalam negara dengan menggalakkan aktiviti pertanian bahan mentah yang boleh menggantikan sumber import seperti cili.Beberapa keputusan penting turut diambil terutama mengekalkan tarif elektrik untuk pengguna domestik, komersial dan industri.Perkara tersebut diputuskan atas kesedaran kenaikan tanpa program sokongan dan bantuan lain akan memberi kesan terhadap kos operasi pengeluar yang akhirnya memberi impak terhadap harga barangan pengguna. Bagi membantu pesawah dalam menguruskan kos sara hidup, BERNAS akan menyalurkan peruntukan RM60 juta. Kerajaan turut memutuskan kawalan harga dan subsidi ayam standard serta telur Gred A, B dan C diteruskan sehingga suatu tempoh yang ditetapkan.

Selain memperincikan pelaksanaan Harga 2 Peringkat bagi minyak sawit mentah.Ini supaya harga minyak masak tulen kemasan botol di pasaran domestik dijual pada harga lebih rendah.Selain itu, inisiatif Payung Rahmah diperkenal bagi mengurangkan beban kos sara hidup golongan berpendapatan rendah (B40) dan miskin tegar. Ia melibatkan penyediaan bakul makanan, pakej barangan, menu dan Kafe Rahmah.Pakej Barangan Rahmah merangkumi 12 jenis barangan asas yang boleh dibeli di bawah harga ditetapkan. Manakala, Kafe Rahmah menyediakan makanan tengah hari secara percuma kepada penuntut universiti serta sarapan dan makanan malam pada harga diskaun sehingga 50 peratus.

Menu Rahmah pula menyediakan makanan tengah hari atau malam yang seimbang pada harga maksimum RM5.Program Payung Rahmah merupakan langkah jangka pendek bagi mengurangkan beban sara hidup golongan itu dalam tempoh enam bulan. Ia dijangka dilaksanakan dalam tempoh 100 hari.

Sementara itu, langkah jangka panjang sedang diteliti bagi membolehkan jaminan bekalan makanan, memenuhi permintaan, seterusnya membantu mengawal kenaikan harga.Bagaimanapun, setiap langkah yang diambil kerajaan perlu dipastikan tidak menjejas kedudukan ekosistem perniagaan dan industri yang masih dalam tempoh pemulihan pascapandemik COVID-19. Ini kerana kerajaan sedar penyelesaian bekalan harus dibuat dengan teliti tanpa memberi impak negatif kepada pengeluar terutama peniaga kecil, sederhana dan mikro.Apapun, usaha mengawal inflasi dan kos sara hidup sebenarnya memerlukan kerjasama semua pihak yang terbabit seperti kerajaan, pengeluar, peniaga dan rakyat. Kos sara hidup bukan sahaja berlegar mengenai harga murah tetapi harga adil kepada pengeluar, peniaga dan pengguna.Diharapkan segala langkah yang diambil akan memudahkan pengurusan kos untuk memastikan segala penjimatan dapat dialirkan kepada pengguna sekali gus meringankan beban kos sara hidup rakyat Malaysia. Pengguna pula perlu terus memperkukuhkan peranan mereka sebagai pengguna bijak.Pengguna perlu merancang perbelanjaan dengan baik sebelum melakukan pembelian, menyesuaikan kecenderungan sekiranya terdapat barang pengganti kepada barang yang telah meningkat harganya dan sentiasa membuat perbandingan harga. Selain membeli dalam kuantiti yang diperlukan dan tidak mengamalkan pembelian panik.Sekali gus bersama-sama kerajaan dalam mengharmonikan semula ekonomi domestik selepas terjejas teruk akibat pandemik COVID-19.

HASLINDA HASSAN ialah Editor Kanan Berita Radio RTM.Ulasan ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Ikrar serumpun Anwar-Jokowi ke arah dimensi baharu

Lawatan rasmi dua hari Perdana Menteri, Datuk Seri Anwar Ibrahim ke Indonesia baru-baru ini membawa hubungan Malaysia-Indonesia yang sememangnya sedia erat, ke dimensi baharu.Lawatan berprofil tinggi itu mengundang rasa optimis luar biasa, bagi kedua-dua belah pihak.Kuala Lumpur dan Jakarta sama-sama berikrar memulakan komitmen baharu.Bukan sahaja mengukuhkan hubungan dua negara jiran serumpun, tetapi juga menyelesaikan isu-isu tertunggak.Daripada isu sempadan darat dan maritim yang telah berlarutan selama 60 tahun, hinggalah isu berkaitan pekerja warga Indonesia di Malaysia.Keakraban hubungan PM-10 dengan Presiden Joko Widodo atau Jokowi, memudahkan perbincangan hati ke hati.Turut diketengahkan, hubungan ekonomi dan pelaburan dua hala.Termasuk hasrat Malaysia melabur dalam projek pembangunan ibu negara baharu Indonesia yang dinamakan Nusantara di Kalimantan Timur berdekatan Sarawak.11 pucuk surat hasrat atau 'letter of intent' bernilai lebih RM11 bilion daripada 10 syarikat Malaysia telah diserahkan kepada Menteri Luar Indonesia, Retno Marsudi.Komitmen Malaysia disambut baik oleh Indonesia atas faktor kewangan dan ekonomi.Bagi Malaysia, pembangunan di Kalimantan Timur pastinya turut memberi manfaat kepada Sarawak dan Sabah.Apa tidaknya, Nusantara merupakan projek mega yang mempunyai potensi besar mengangkat kedudukan Borneo di peta dunia.Dijadual siap pada 2045, projek jangka panjang itu dianggar menelan belanja sekitar RM141 bilion.

(Kedua-dua pemimpin negara menyaksikan penyerahan 11 pucuk surat hasrat atau 'letter of intent'  diserahkan kepada Menteri Luar Indonesia, Retno Marsudi/FOTO Rasmi Perdana Menteri)

Fasa pertama melibatkan pembinaan infrastruktur utama seperti Istana Presiden, Bangunan Dewan Perwakilan Rakyat dan rumah kediaman, dijangka siap tahun depan.Sembilan memorandum persefahaman (MoU) dimeterai syarikat swasta Malaysia dan Indonesia dengan 'pelaburan berpotensi' berjumlah lebih RM1.66 bilion.Melibatkan bidang kejuruteraan perkapalan, perbankan, teknologi pembuatan bateri, penerokaan tenaga hijau dan pembangunan Nusantara, serta sains dan teknologi.Namun begitu, paparan berita utama kebanyakan media antarabangsa ialah persetujuan kedua-dua pemimpin meningkatkan kerjasama memerangi diskriminasi Barat, terhadap minyak sawit.Bermula dengan pemerkasaan Majlis Negara-negara Pengeluar Minyak Sawit (CPOPC).Seperti kata Perdana Menteri, walaupun sudah diwujudkan sejak 2015, tetapi CPOPC tidak berkembang.Sedangkan badan itu sebenarnya berpotensi menjadi pertubuhan berpengaruh, seperti OPEC yang dianggotai negara-negara pengeluar minyak.CPOPC ditubuhkan pada 21 November 2015 oleh Indonesia dan Malaysia yang merupakan pengeluar terbesar minyak sawit dunia.

Bagi mengukuhkan kerjasama dan muafakat dalam industri sawit, empat negara pemerhati -- iaitu Colombia, Ghana, Honduras dan Papua New Guinea akan diterima menjadi ahli penuh.Sebagai langkah segera, Timbalan Perdana Menteri, Datuk Seri Fadillah Yusof yang juga Menteri Perladangan dan Komoditi akan berlepas ke Indonesia dalam masa terdekat.Beliau bersama rakan sejawatannya dan pihak berkepentingan lain akan menyusun strategi dan memperkukuh usaha memerangi kesan negatif yang menyelubungi komoditi sawit.Menurutnya, mungkin terdapat keperluan untuk mempertimbangkan penglibatan pakar bagi menentang tuduhan Barat.Pilihan lain ialah langkah drastik, menghentikan terus eksport ke Eropah dan menumpukan pada negara-negara lain.Perkara ini perlu dibincangkan dengan Indonesia.

Dalam pertemuan khas dengan Presiden Jokowi, Datuk Seri Anwar juga menyatakan komitmen Malaysia memberi sokongan penuh kepada Indonesia sebagai Pengerusi ASEAN tahun ini.Termasuk dalam menangani isu Myanmar. Seperti kita sedia maklum, Malaysia merupakan anggota ASEAN paling lantang bersuara mengenai situasi di Myanmar sejak berlakunya rampasan kuasa pada Februari 2021.Kedua-dua pemimpin sepakat untuk meningkatkan tekanan terhadap junta Myanmar supaya melaksanakan pelan damai, Konsensus Lima Perkara ASEAN.Mereka berpandangan, ASEAN mesti terus memainkan peranan utama dalam menjadikan rantau Indo-Pasifik aman, makmur dan stabil.Lawatan rasmi dua hari Perdana Menteri ke Indonesia walaupun singkat, menggambarkan semangat kebersamaan yang padu antara dua pemimpin negara berjiran.Saling hormat menghormati, penuh empati.Berinduk bak ayam.Rumpun bak serai.Junjung bak sirih.Bak kata Sheqal .... itulah kita di nusantara

PENULIS BAKHTIAR EFFENDY MOHD DOM ialah Editor Kanan Berita Radio RTM.

Ulasan ini merupakan pandagan peribadi penulis dan tidak semestinya mewakili pandangan mahu pun pendirian rasmi RTM.


Aildilfitri: Santuni dengan penuh adab dan berbahasa

Rasanya baru sahaja artikel berkenaan dengan “Membeli untuk Tong Sampah” diterbitkan. Kini, hanya tinggal beberapa hari sahaja lagi, umat Islam diseluruh dunia bakal menyambut hari kemenangan, menandakan berakhirnya bulan suci Ramadan.

Selain Ramadan, Aidilfitri juga amat dinantikan saban tahun. Ibaratnya, pada hari kemenangan itu membuatkan yang jauh didekatkan dan yang dekat dieratkan.

Di Malaysia, sambutan Aidilfitri ini disambut oleh segenap lapisan masyarakat dengan tidak mengira bangsa sama ada Melayu, Cina, India dan mana-mana kaum dengan penuh gilang gemilang.

Mana tidaknya, pada hari itulah ahli keluarga akan berkumpul, bertemu sanak saudara, mengunjungi jiran tetangga dan sahabat handai. Segala cerita pada 365 hari yang lalu diringkas dan dicerita pada aktiviti kunjung mengunjung yang penuh ceria, gembira dan sememangnya memecah suasana hening yang lain dari kebiasaan.

Selain amalan kunjung mengunjung, terdapat satu lagi amalan yang wajib berlaku semasa Aidilfitri iaitu sesi bermaaf-maafan. Sepanjang Syawal, amalan bermaaf-maafan sememangnya akan dilaksanakan sepenuh jiwa dengan rasa keinsafan.

Pada ketika itu dapat dilihat air mata akan berguguran sebagai tanda betapa seseorang itu benar-benar mahu memohon kemaafan dan diampun segala kesalahan yang telah dilakukan.

Perlu diketahui bahawa dosa dengan manusia sangatlah berat jika tidak dimaafkan oleh orang tersebut. Sabda Baginda Rasulullah Nabi Muhammad SAW:

"Barang siapa yang menanggung kezaliman yang dilakukan ke atas orang lain, sama ada mengenai maruah dan kehormatan atau apa-apa perkara lain (mengambil harta orang lain) maka bersegeralah untuk meminta keampunan sebelum datangnya masa yang tidak ada padanya wang ringgit atau emas perak untuk membayarnya". [Hadis Riwayat Tirmizi]

Inilah antara hikmah Allah SWT menganugerahkan Aidilfitri kepada para hamba-Nya agar kita semua saling bermaaf-maafan, berbaik sangka, membuang ego diri dan sentiasa menyayangi sesama insan.

Bagaimanapun, dalam keghairahan menyambut Aildilfitri dan seusai kita memohon dan menerima kemaafan, harus kita ingat untuk terus bersikap sederhana dalam segenap perkara.

Ketika kita leka bercerita dan bertanya khabar, jangan sesekali membuka akaun dosa yang baharu. Harus kita peka dengan keadaan sekeliling agar tiada perasaan yang kembali terluka. Tidak perlu bercakap perkara yang tiada faedah. Seperti perihal yang mampu mengungkap kisah duka lara.

Sejak beberapa tahun kebelakangan ini, ramai anak-anak muda yang sedang membina kehidupan dan kerjaya masing-masing seakan kurang senang apabila soal jodoh mahupun zuriat dipersoal ketika mana semua orang bergembira menyambut hari raya.

Sebenarnya, perkara ini tidak perlu dijadikan satu perkara yang negatif. Janganlah terlalu sensitif.

Kadang-kala soalan-soalan “cepumas” sebegini adalah soalan-soalan pembuka bicara. Tidak perlu menjawab soalan sebegitu dengan nada yang angkuh mahupun menjengkelkan. Sahutlah dengan mesra.

Kita harus percaya setiap daripada kita dipertemu kerana ada sebabnya. Setiap orang yang hadir dalam hidup kita itu bersebab. Tiada yang sia-sia. Allah datangkan mereka sama ada untuk menguji kita, mengubah kita atau memberi peringatan kepada kita.

Namun, ini tidak bermakna kita bebas untuk bertanya apa sahaja yang kita mahu. Kita juga harus menjaga sensitiviti seseorang itu. Budi bahasa dan adab tidak boleh dijual beli. Ia sesuatu yang sangat luhur dan terbit daripada hati sanubari seseorang.

Sepatutnya masa senggat itu digunakan sepenuhnya untuk melepas rindu dan membina memori indah yang boleh disemat dalam ingatan sampai bila-bila.

Selain itu antara kesantunan bahasa dan adab yang perlu kita amalkan ialah dengan tidak mempertikaikan jumlah duit raya yang diberi. Kepada ibu bapa, berpesanlah kepada anak-anak untuk tidak meminta-minta duit raya semasa sesi kunjung mengunjung.

Hal ini kerana, masih ramai orang berada pada fasa yang agak sulit dan sempit. Ada yang mampu dan ada yang kurang berkemampuan untuk memberi duit raya. Jamahlah hidangan yang disediakan dengan penuh rasa kesyukuran.

Perlu juga diingatkan kepada anak-anak untuk tidak membuka sampul duit raya didepan sang pemberi. Khuatir jika nilai yang diberi dipertikai oleh anak-anak. Contohnya “alaaa… seringgit je…?” Ungkapan ini kadangkala boleh menimbulkan rasa segan dan malu oleh insan yang memberi jika didengari oleh orang lain.

Selain itu, sikap membuka sampul duit raya didepan sang pemberi juga akan membuatkan kanak-kanak ini membuat perbandingan jumlah yang diberi. Ini adalah kelakuan yang tidak sihat dan tidak boleh dipanjangkan.

Sempena Aidilfitri yang bakal menjelma tidak lama lagi, berpada-pada dalam berbelanja. Ukur baju dibadan sendiri. Jangan bebankan diri. Sebelum Ramadan melabuhkan tirainya, jangan lupa untuk membayar zakat. Ini adalah penting kerana tujuan zakat ini ialah untuk memberi makanan kepada mereka yang tidak berkemampuan dan mencukupkan keperluan mereka.

Selamat Hari Raya Aidilfitri, maaf zahir dan batin.

PENULIS DR MOHD YUSOF ZULKEFLI ialah Pensyarah Jabatan Komunikasi Liberal, Pusat Pengajian Komunikasi dan Media Kolej Pengajian Pengkomputeran, Informatik dan Media UiTM Shah Alam.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.